Knights Templar Jatuh Kerana Terlalu Kaya

Templar atau Knights Templar (nama rasminya Poor Fellow-Soldiers of Christ and the Temple of Solomon) telah ditubuhkan oleh seorang tentera berbangsa Perancis, Hugues de Payens pada 1118. Setelah pakatan Tentera Salib Eropah berjaya menawan Jerusalem dari pemerintahan umat Islam pada 1099, maka berbondong-bondong masyarakat Kristian di Eropah ingin melakukan ‘haji’ melawat Tanah Suci Jerusalem. Namun, rombongan haji yang menempuh perjalanan yang jauh itu telah menyebabkan mereka sering menjadi sasaran mudah para perompak dan penyamun di jalanan. Habis harta benda yang mereka bawa dalam perjalanan dirampas, malah pada satu tahap mereka juga telah dibunuh oleh penjenayah keji itu.

Atas faktor itulah maka sebuah pasukan ketenteraan elit ditubuhkan bagi menjaga rombongan haji ke Jerusalem ini sepanjang perjalanan mereka – itulah Knights Templar. Pada awal-awal penubuhan pasukan ini, ia mendapat banyak kritikan dari pelbagai agamawan Kristian yang mendakwa pasukan ini bertindak ingin mengaut keuntungan semata-mata. Namun pada 1129, Templar mendapat sokongan daripada Bernard of Clairvanx, seorang agamawan Perancis yang sangat berpengaruh. Sepuluh tahun kemudian, ketua Gereja Katolik pada ketika itu, Pope Innocent II telah mengeluarkan satu perintah Papal Bull yang menyatakan sokongan gereja terhadap fungsi Knights Templar. Dalam perintah itu dinyatakan pelbagai keistimewaan Templar. Antaranya pengecualian pembayaran cukai, dibenarkan untuk membina markas di mana-mana kawasan monarki Kristian dan tidak tertakluk di bawah mana-mana kerajaan. Sejak dari itu, kesetiaan Templar hanya untuk Pope sahaja, tidak berpihak kepada mana-mana monarki di Eropah.

Reputasi
Templars

Penubuhan Templar telah mengubah pandangan spektikal masyarakat Eropah terhadap tentera. Sebelum kehadiran Templar, masyarakat melihat tentera sebagai golongan samseng yang suka menindas rakyat serta sering kali melakukan peras ugut. Namun situasi ini berubah dengan wujudnya Templar yang dianggotai oleh alim-alim agama. Ahli-ahli Templar mempunyai peraturan-peraturan yang sama seperti biarawan atau paderi. Mereka tidak boleh berkahwin, tidak dibenarkan menyentuh perempuan hatta ibu sendiri, minum arak serta pelbagai syarat ketat yang dikenakan.

Ahli Templar juga dikehendaki mengangkat sumpah supaya menjalani kehidupan yang zuhud, miskin dan setia hanya kepada Pope. Mereka juga dilarang memakai kasut yang mempunyai muncung dihadapan, sebagai simbolik kezuhudan mereka. Atas sebab itu tentera Templar dilihat sebagai benteng Kristian dan mereka juga sering dipanggil sebagai Tentera Jesus.

Templar sangat mahir berperang serta merupakan pakar strategi yang hebat. Kesemua ahli Templar dilatih dengan tahap kemahiran yang tinggi. Mereka juga terkenal kerana sifat keberanian yang luar biasa. Hal ini dapat dilihat melalui prinsip perang mereka, dimana Templar diharamkan untuk berundur di medan perang kecuali bilangan mereka sangat sedikit jika dibandingkan dengan pihak musuh. Antara kejayaan ulung mereka adalah berjaya menewaskan panglima agung umat Islam, Salahuddin Al Ayyubi dalam Pertempuran Montgisard.

Tentera
Miskin Yang Sangat Kaya

Walaupun kebanyakan ahli Templar merupakan ahli-ahli yang miskin dan juga telah bersumpah menjalani kehidupan miskin, namun secara kolektifnya mereka merupakan sebuah organisasi yang sangat kaya. Lebih kaya berbanding kerajaan monarki Eropah pada ketika itu. Hal ini berikutan mereka dikecualikan daripada membayar bayar cukai serta keuntungan urusan perbankan melalui misi keselamatan rombongan haji.Templar juga mendapat sumber kewangan daripada derma orang ramai yang menganggap ia sebagai kerja Tuhan. Bukan itu sahaja, Alfonso I (Pemerintah Aragon) telah mengurniakan 1/3 daripada wilayahnya kepada Templar. Kayanya mereka sehingga mampu untuk membeli pulau Cyprus serta memberikan pinjaman kepada para raja.

Kejatuhan Templar

Setelah Salahuddin (semoga Allah memberkatinya) berjaya membebaskan kembali Jerusalem pada 1187, itu menandakan permulaan bagi pengakhiran Templar. Kekalahan demi kekalahan yang dialami dalam siri Perang Salib menyebabkan Templar terpaksa bertukar markas. Kemuncaknya, Kejatuhan Acre pada 1291 pada Kesultanan Mamluk telah membersihkan Timur Tengah daripada jejak-jejak Templar.

Pada 1303, Templar yang telah diusir dari dunia Islam itu telah menubuhkan markas operasinya di Paris yang ketika itu diperintah oleh Raja Philip IV Si Adil. Ketika itu, baginda raja mempunyai hutang yang sangat banyak dengan Templar lebih-lebih lagi pembiyaan kewangan yang besar ketika perang Perancis dengan Inggeris.

Mengetahui bahawa baginda tersepit dalam hutang yang banyak , ditambah pula kantung kerajaan semakin menguncup akibat perang, maka Philip IV menyasarkan Templar sebagai sasaran utama. Keterdesakan Philip IV amat jelas apabila pada tahun-tahun sebelumnya iaitu pada 1292, baginda telah menangkap sekumpulan pedagang Itali yang kaya raya lalu merampas harta benda mereka. Baginda juga memaksa agar mereka semua membeli barang keluaran Perancis.

Philip IV sedar akan kekayaan luar biasa Templar yang disimpan di markas yang terletak di ibu kota Paris. Maka baginda telah merancang satu plot untuk menjatuhkan organisasi ketenteraan tersebut. Hubungan Templar-Perancis pada masa itu sememangnya dingin sejak Templar enggan meminjamkan wang kepada kerajaan Perancis akibat tunggakan hutang yang begitu banyak.

Kematian Pope Boniface VIII dalam tahanan Raja Philip IV telah menandakan krisis yang kian meruncing antara raja dan gereja. Boniface VIII sememangnya dikenali sebagai tokoh yang sangat kuat mempertahankan Templars. Kenyataan beliau banyak mengguris hati keluarga diraja Philip IV di mana akhirnya beliau mati dalam tahanan kerajaan. Khabar angin bertiup kencang mengatakan kematian Pope merupakan komplot terancang Philip IV bagi menaikkan Pope yang lebih berpihak kepadanya, iaitu Clement V (bekas Bishop Perancis).

Plot Penganiyaan Bermula

Rancangan untuk menghapuskan Templar telah lama berjalan antara Raja Philip IV dan Pope Clement V. Pada 1307, Clement V yang berada di Paris menghantar surat kepada Jacques de Molay (Grand Master Templar yang terakhir) agar menyuruh dia bermesyuarat dengannya perihal misi ketenteraan Templar untuk melancarkan Perang Salib yang baru. Tanpa syak wasangka, De Molay patuh dengan arahan tersebut dan terus bersiap ke Paris dengan rombongan yang terdiri daripada 60 Templar. Sesampainya rombongan Templar di Paris, kesemua mereka telah ditangkap dan disoal siasat.

Clement V telah melakukan pembohongan dengan menyatakan bahawa kehadiran De Molay adalah untuk membantu siasatan akan dakwaan Templar telah menjadi sesat dan jauh tersimpang dari agama. Bermula dari itulah penyeksaan dan segala macam bentuk kezaliman telah dikenakan ke atas Templar atas titah Philip IV. Baginda telah melakukan soal siasat yang diiringi dengan tekanan fizikal yang hebat ke atas Templar – antaranya lansung tidak diberi makan, kekurangan tidur, soal siasat tanpa henti dan satu bentuk mesin hukuman yang dipanggil strappado (menyebabkan bahu seseorang patah).

Knights Templar dituduh telah melakukan ritual-ritual menyembah syaitan. Mereka juga didakwa telah melakukan zina, meludahi palang salib, meliwat sesama ahli dan mengungkapkan kata-kata kufur ke atas Jesus. Oleh kerana tidak tahan dengan soal siasat yang penuh seksa, maka hampir semua Templar telah membuat pengakuan ke atas dakwaan tersebut, termasuklah Grand Master mereka sendiri, De Molay. Dengan pengakuan kontroversi tersebut, maka Pope Clement V bersama-sama dengan Philip IV telah membubarkan Knights Templar secara rasmi pada 1312.

Awalnya, De Molay telah membuat pengakuan terhadap segala dakwaan yang telah dilemparkan ke atasnya. Namun, apabila tiba giliran Pope melalui delegasinya untuk melaksanakan perbicaraan mahkamah, De Molay menarik balik pengakuan dengan mengatakan dia telah dipaksa membuat pengakuan melalui seksaan yang sangat teruk. Keadaan yang menyusul selepas itu menyaksikan wujudnya perkelahian dan kenyataan yang tidak konsisten dari ahli Templar.

Dalam situasi yang rumit sedemikian, Philip IV memberi kata akhir dengan menjatuhkan hukuman bakar hidup-hidup ke atas De Molay dan beberapa pemimpin kanan Templar. Habis cerita! Maka pada tanggal 18 Mac 1314, De Molay bersama pengikutnya telah dihukum mati dengan cara tersebut. Di saat kematiannya, De Molay telah melakukan kutukan sumpahan ke atas Philip IV dan Pope Clement V di atas ketidakadilan mereka dalam memberikan hukuman. Dia juga menegaskan semua tuduhan adalah palsu. Tidak sampai setahun dari peristiwa tersebut, kedua-dua aktor yang menzalimi Templars telah mati, seolah-olah sumpahan De Molay adalah benar belaka. Maka berakhirlah riwayat Knights Templar di tangan seorang raja yang tamakkan harta.

Namun, terdapat spekulasi terbaru yang timbul hasil daripada penemuan manuskrip bertajuk Chinon Parchment yang bertarikh Ogos 1308. Manuskrip itu menyatakan De Molay sebenarnya sudah diberi pengampunan oleh pihak Gereja Katolik pada awalnya. Namun, keputusan Philip IV yang melaksanakan hukuman bunuh ke atas De Molay dipercayai dilakukan di luar rangka perundangan. Pope Clement V juga menerima pelbagai cemuhan dan kritikan dari agamawan seluruh Eropah yang percaya bahawa pembubaran Templar merupakan satu konspirasi terancang pihak diraja Perancis. Yang pasti, Philip IV ingin merampas semua kekayaan luar biasa Templars dengan cara menghapuskan organisasi mereka.

RUJUKAN:

The
Templars: rahsia perintah besar Knights Templar. Retrieved from https://ms.performancegunworks.com/676-the-templars-the-secrets-of-the-great-order-of-the-kn.html

Jacques
de Molay GRAND MASTER OF KNIGHTS TEMPLAR. https://www.britannica.com

Barber,
Malcom (April 20, 2000). The Knights Templar Who were they? And why do we care?
Retrieved from https://slate.com/news-and-politics/2006/04/who-were-the-knights-templar.html

Knights Templar. https://www.history.com/topics/middle-ages/the-knights-templar

Why the Knights Templar Gave False Confessions of Depravity. https://www.history.com/news/knights-templar-downfall-confessions-torture

History of the Knights Templar. https://www.history.com/news/who-were-the-knights-templar-2


Sejarah Kerajaan Seljuk Anatolia

Pada masa kini, kita sedia maklum bahawa Negara Turki moden terletak di sempadan dua benua iaitu Benua Eropah dan Benua Asia. Mereka menguasai sebuah dataran bergunung-ganang yang dinamakan Anatolia dan menguasai sedikit bahagian Negara Turki yang menyeberangi Selat Bosphorus ke bahagian Eropah.

Negara Turki menjadikan Istanbul sebagai ibukota mereka apabila Sultan Muhammad (Mehmed) Al-Fatih menakluknya. Kota Istanbul yang berasal daripada Kota Rom Timur yang dinamakan Konstantinopel sempena Nama Kaisar Rom yang bernama Constantine Yang Agung.

Setelah Al-Fatih menaw4n kota tersebut, baginda menukarkannya kepada Istanbul dan Gereja Hagia Sofia ditukarkan menjadi Masjid Agung Empayar Turki Uthmaniah.

Namun begitu, sebelum munculnya Uthmaniah sebagai hegemoni utama di Anatolia, Kerajaan Turki Seljuk merupakan Kerajaan Turki pertama dan yang paling besar pernah wujud dalam dunia Islam.

Kerajaan Seljuk yang bertanggungjawab mengubah lanskap demografi di Anatolia apabila memenangi Pert3mpuran Manzikert (Malazgirt) men3waskan Empayar Byzantine.

Dunia Islam Pada Penghujung Kurun ke-10 M

Pada Penghujung Kurun ke-10 M, Bangsa Turki Oghuz menghadapi perang saudara antara Bangsa-bangsa Turki di Utara Laut Aral. Apabila berlakunya penyejukan global, kaum Turki yang nomad terpaksa bergerak ke arah Selatan Laut Aral dan bertembung dengan dua kerajaan yang sedang berp3rang sesama sendiri, Kerajaan Ghaznavid dan Samanid.

Di bawah kepimpinan cucu-cucu Seljuk Bey dari etnik Qinik, bangsa Turki dari pelbagai etnik bersama-sama terlibat dalam pertembungan antara Kerajaan Turki Ghaznavid dan Kerajaan Parsi Samanid. Akhirnya, dengan kehebatan kepimpinan Tughril Bey dan Caghri Bey, mereka berjaya men3waskan Ghaznavid dan Samanid, lalu membentuk negara mereka di Maveraunnehir.

Dalam masa yang sama, perpecahan dunia Islam di Timur Tengah semakin memuncak apabila Syiah Ismailiah berjaya menguasai Wilayah Afrika dan Mesir menggunakan nama Kerajaan Syiah Fatimiyyah yang berbeza daripada Kerajaan Sunnah Abbasiyah.

Hegemoni kerohanian Islam ketika itu terpecah kepada dua kepercayaan utama iaitu Syiah dan Sunnah. Khalifah Sunnah berpaksikan Baghdad manakala Kerajaan Syiah berpaksikan Iskandariah di Mesir.

Selain itu, Amir-amir dengan pengaruh Syiah semakin melebar di seluruh Daulah Abbasiyyah. Sehinggakan pada Tahun 945 M, Istana Abbasiyyah di Baghdad turut jatuh ke tangan Syiah Buyid (Buwaihid).

Keadaan di Timur Tengah dan Timur Dekat ketika itu seperti dilanda garuda dengan ketidakstabilan politik yang membawa kepada beberapa siri p3rang saudara antara Emiriah-emiriah yang memerdekakan diri daripada Daulah Abbasiyyah. Umat Islam di Syam (Syria) dibiarkan tanpa kerajaan pusat dan Syiah Fatimiyyah dengan senang hati menakluk wilayah Syam dari pengaruh Abbasiyyah. Mereka menduduki Baitul Maqdis, Antakia (Antioch) dan sebagainya.

Kerajaan Byzantine atau Rom Timur di Barat Anatolia pula merupakan sebuah Empayar kukuh yang diwarisi dari zaman dahulu lagi. Byzantine menjadi pusat perkembangan intelektual, perdagangan dan pentadbiran yang stabil dan makmur.

Konstantinopel menjadi ibukota Byzantine yang sangat strategik di tebing Selat Bosphorus, selat sempit yang menghubungkan Asia Minor (Anatolia) dengan Eropah. Di samping itu, pelbagai negarakota satelit muncul sebagai kota pelabuhan dan perdagangan yang menyokong aktiviti di Konstantinopel seperti Venice, Selatan Itali dan Negara-negara Slavic.

Bangsa Turki telahpun berada di Anatolia sebagai T3ntera Upahan Empayar Byzantine. Empayar Byzantine ketika itu merangkumi seluruh Anatolia dan menggunakan sistem jaringan menara api (beacon) di Anatolia untuk menghadapi kemaraan bangsa-bangsa gasar ke Kota Byzantine.

Bangsa Turki yang berjaya menduduki Maveraunnehir tidak boleh menetap lama di sana kerana keadaan iklim yang terlalu sejuk dan kekurangan makanan. Mereka juga sering bertelingkah dan bert3mpur dengan Kerajaan Kara Khanid, kerajaan Turki Timur yang telah memeluk Islam.

Perang saudara di antara Bangsa-bangsa Turki, Tokharistan (Bangsa Indo-Aryan) dan Sogdiana menyukarkan lagi negara mereka di Maveraunnehir. Bangsa Turki memeluk Islam beramai-ramai semasa mereka berada di wilayah ini.

Dengan kepimpinan Tughril Bey dan Caghri Bey, mereka turun ke Selatan lagi dari Maveraunnehir dan memasuki Khorasan di Utara Iran. Setelah men3waskan kerajaan Ghaznavid, Khorasan dan Iran, Seljuk berjaya menguasai kawasan Khorasan pada Tahun 1035 dengan Caghri Bey menjadi Raja pertamanya. Tughril Bey pula membuka kota Nishapur pada Tahun 1038 dan Kota Khwarezmi pada Tahun 1042.

Tughril Bey memasuki Iran lalu men4kluk Isfahan dan Hamadan. Baginda membuka ibukotanya di Isfahan pada Tahun 1051.

Pada Tahun 1055, Khalifah Al-Qaim memohon bantuan daripada Kerajaan Seljuk di Isfahan untuk membebaskan Baghdad daripada pengaruh Amir Buyid. Abbasiyyah hampir pasti dijadikan negara Syiah oleh golongan Syiah Buyid yang sedang meningkatkan legitimasi mereka di Baghdad.

Seljuk yang berpegang dengan ajaran Sunnah Wal Jamaah mazhab Imam Hanafi tidak teragak-agak untuk membantu Abbasiyyah. Mereka memasuki Baghdad dengan t3ntera berkudanya dan men3waskan Syiah Buyid dengan bergayanya.

Khalifah Al-Qaim mengurniakan Tughril Bey gelaran Sultan dan baginda memegang kuasa di Baghdad. Setelah itu, Seljuk pula yang menguasai pentadbiran, kete3nteraan dan ekonomi dalam Daulah Abbasiyyah. Khalifah Bani Abbasiyyah hanya bertindak sebagai ketua agama sahaja dengan bertindak mengurniakan pangkat kepada pembesar yang berjasa kepada Daulah. Nama baginda didoakan di semua masjid dalam Daulah Abbasiyyah.

Selepas kem4ngkatan Tughril Bey pada Tahun 1063, Alps Arslan, anak kepada Caghri Bey menaiki takhta Saljuk. Baginda memulakan kempen perluasan kuasa ke Wilayah Anatolia pada Tahun 1064. Baginda memulakan kempen dengan men4kluk Armenia dan memasuki Timur Anatolia. Seljuk juga berjaya men4wan Halap (Aleppo) pada Tahun 1070 dan men4kluk Baitul Maqdis pada Tahun 1071 dari tangan Syiah Fatimiyyah.

Kehadiran Saljuk di Timur Tengah dan Timur Dekat tidak disenangi oleh penziarah-penziarah kristian di Baitul Maqdis kerana sikap kegasaran mereka. Bahkan, umat Islam yang telah sedia ada di Armenia turut takut dengan kehadiran bangsa Turki yang gasar itu.

Maharaja Byzantine, Romain Diogenes berhasrat untuk men4kluk kembali Armenia dari cengkaman Saljuk. Namun, mereka t3was dalam pert3mpuran Manzikert berhampiran dengan Tasik Van. Kek4lahan Byzantine di Manzikert menjadi titik perubahan bangsa Turki apabila mereka berjaya menguasai hampir keseluruhan Anatolia selepas pert3mpuran Manzikert yang sangat bersejarah itu.

Setahun kemudian, Alps Arslan mangkat dibvnuh dalam khemahnya di Anatolia. Kem4ngkatan baginda menyebabkan wilayah-wilayah Seljuk di Anatolia dan Syria memerdekakan wilayah masing-masing dari pengaruh Saljuk. Sulaiman Al-Qutaimish, sepupu kepada Sultan Alps Arslan cuba mewujudkan wilayahnya tersendiri di Anatolia dan Sultan Malik Syah, anak kepada Sultan Alps Arslan memerintah dari Parsi.

Sultan Malik Syah merupakan seorang genius pep3rangan. Baginda berjaya men4kluk wilayah Transoxiana dan Kerman pada Tahun 1079 dan menguasai wilayah yang sangat besar terbentang dari Asia Minor di Anatolia hinggalah ke Turkestan di hujung Lembah Ferghana. Baginda melantik Nizam Al-Mulk sebagai Penasihat Utama. Nizam Al-Mulk, seorang intelek yang berbangsa Parsi mewujudkan undang-undang negara dalam Siyasat Nameh, karyanya berkaitan undang-undang negara.

Beliau juga merupakan orang yang bertanggungjawab untuk mewujudkan Madrasah Nizamiyyah, sekolah kerajaan islam yang pertama dalam dunia Islam (sebelumnya pendidikan lebih tertumpu di masjid-masjid atau rumah guru sahaja).Pada tahun 1092, Sultan Malik Syah m4ngkat dan berakhirlah era kegemilangan Empayar Seljuk Agung.

Kem4ngkatan baginda mencetuskan p3rang saudara antara waris-waris Saljuk. Empayar terbahagi kepada Wilayah Saljuk Anatolia, Saljuk Syria, Saljuk Iraq, Khorasan dan Saljuk Kerman.

Permainan takhta berlaku di Timur Tengah dan Timur Dekat di antara amir-amir Seljuk, t3ntera salib, etnik-etnik Turki lain dan Syiah Ismailiah yang membawa kepada kehancvran empayar Saljuk Yang Agung pada Tahun 1194, bergantikan pelbagai Kerajaan Turki seperti Zankiah, Amiriah Mosul, Amiriah Damascus, Amiriah Aleppo dan Ayyubiah.

Di Anatolia, Kerajaan Saljuk berjaya bermandiri untuk mengekalkan kuasa sehingga kemunculan Kerajaan Ilkhanate. Di samping itu, di Anatolia juga muncul pebagai kerajaan-kerajaan kecil bangsa Turki seperti Saltukid di Erzurum, Danishmend Barat Laut Anatolia, Mengujukid di Utara Sungai Euphrate, Artukid di tengah-tengah Anatolia, Khwarezmi di Selatan Sungai Oxus dan Kerajaan Ayyubiah yang berpusat di Mesir.

Semua dinasti-dinasti Turki Islam ini tidak dapat bertahan lebih daripada 75 tahun kecuali Saljuk Anatolia. Seljuk Anatolia berjaya memandirikan kerajaannya dan memerintah sehingga Tahun 1308. Mereka dikenalik sebagai Kesultanan Seljuk Rum, mengambil nama sempena Wilayah Byzantine yang dit4wannya sebelum ini. Seljuk Anatolia juga menggunakan lambang heang berkepala dua sebagai jata negara mereka, sama seperti lambang Rom.

Kesultanan Rum adalah pengasas sebenar Negara Turki yang hampir sama wilayahnya pada zaman sekarang, kecuali bahagian Eropah sahaja yang tidak berjaya dimiliki oleh Bangsa Turki ketika itu. Kesultanan Seljuk Rum membina ibukotanya di Konya. Ibukota Konya menjadi Kota yang sangat hebat di zaman Sultan Alaeddin Kaykubad I (1188 – 1237) dengan infrastruktur yang lengkap, tembok kota dan istana yang megah.

Selepas P3rang Manzikert, terdapat dua kuasa Turki di Anatolia iaitu Seljuk dan Danishmend. Kedua-dua kerajaan ini sering menjadi seteru mahupun sekutu dalam menghadapi kuasa Mongol dari Timur, Byzantine di Barat, Kerajaan Latin Salibiah yang muncul di Timur Dekat selepas P3rang Salib, Pedagang-pedagang maritim Genoese dan Venetian, Ksatria St. John di seluruh Mediterranea, Bangsa Yunani di Bara, Armenia dan Georgia di Timur.

Seljuk Anatolia juga menjadi sebuah kerajaan yang termasyhur dengan kekuatan ket3nteraannya, perdagangan, pendidikan dan kebudayaan. Di kerajaan ini juga lahirnya tiga orang Ulama’ Sufi yang terkenal iaitu Maulana Jalaluddin Rumi (1207 – 1273), Haci Bektas Veli (1210 – 1271) dan Yunus Emre (1238 – 1320). Ibnu Arabi, Ulama besar dan Muajddid di zamannya juga sering menghabiskan masanya menasihati amir-amir Saljuk dan puak-puak Turki lain yang bernaung di bawahnya.

Pada Tahun 1243, Seljuk dikejutkan dengan kek4lahan mereka kepada tentera Ilkhanate yang diketuai oleh Noyan Baiju dalam Pert3mpuran Kose Dag. T3ntera Mongol yang lebih kecil bilangannya itu berjaya men3waskan T3ntera Seljuk yang lebih ramai.

Kek4lahan itu menjadi titik perubahan kepada Kerajaan Kesultanan Seljuk Rum kerana Sultannya ketika itu, Giyaseddin Keykhusrau II terpaksa menandatangani perjanjian dengan Mongol dan Kesultanan Seljuk Rum menjadi negara naungan kepada Kerajaan Mongol Ilkhanate.

Selepas kem4ngkatan Sultan Giyaseddin Keykhusrau II, Sutan Izzuddin Kaykawus II menjadi Sultan bersama-sama dengan dua orang adiknya iaitu Alaeddin Kaykubad II dan Kilij Arslan IV. Selepas ketiga-tiga sultan tersebut menemui nasib yang malang, mereka digantikan oleh Sultan Kaykubad III dan yang terakhir ialah Sultan Mesud II.

Pada Tahun 1300, Amir-amir Turki di Anatolia memberontak terhadap Seljuk Rum kerana Seljuk Rum sudah hanya tinggal nama sahaja. Kuasa sebenar ialah di tangan Mongol. Mereka menubuhkan Beylik masing-masing (Anadolu Beylikleri). Antara Beylik yang diwujudkan ialah Osmanoglu, Germiyanid, Dzulkadir dan Ramazanid.

Akhirnya, pada Tahun 1306, Saljuk terbubar apabila kerajaan Ilkhanate bertindak menyerap kerajaan tersebut ke dalam empayarnya. Namun, Osmanoglu dari Etnik Kayi dan memperoleh legitimasi Kesultanan Seljuk Rum melalui ibunda Osman I, Halime. Halime merupakan Puteri Saljuk yang berkahwin dengan bapanya, Ertugrul.

RUJUKAN:

History of Anatolia Seljuks. Retrieve from http://www.turkishhan.org/history.htm pada 29 Februari 2020

Amin Maalouf (2012), The Crusades through Arab Eyes, Saqi Essential, London.

Charles Oman (2018), The History of the Byzantine Empire: From Its Glory to Its Downfall, e-artnow, Kindle E book


Pertelagahan Kaum Di Tanah Melayu Selepas Jepun Menyerah Kalah

Perang Dunia Kedua (WWII) berakhir dengan penyerahan kalah Jepun susulan serangan bom atom di Hiroshima dan Nagasaki. Tetapi selepas itu, wujud vakum dari segi pemerintahan wilayah-wilayah jajahannya termasuk Tanah Melayu. Ini kerana kuasa-kuasa Barat termasuk British hanya akan tiba di wilayah jajahan lama mereka dalam tempoh beberapa minggu. Peluang ini dieksploitasi oleh Parti Komunis Malaya (PKM) untuk bermaharajalela selama 14 hari sebelum Pentadbiran Tentera British (BMA) dikuatkuasakan pada September 1945.

Benih isu ketegangan kaum ini wujud berpuluh tahun sebelum kedatangan Jepun ke Tanah Melayu pada akhir tahun 1941. Selama bertahun-tahun, British melaksanakan dasar pecah dan perintah serta mengeksploitasi hasil bumi Tanah Melayu. Anak-anak tempatan dibiarkan mundur dan dibelenggu kemiskinan. Sementara bagi golongan bukan Melayu, golongan ini diberi perlindungan dan sokongan sekaligus menjadikan mereka lebih kaya berbanding orang Melayu.

Lagi parah, kenyataan orang bukan Melayu yang mendakwa Tanah Melayu bukan milik orang Melayu makin membakar kemarahan. Bukan sekali kelancangan mereka ditentang secara berlapik menerusi akhbar-akhbar yang wujud pada 1930-an seperti Warta Malaya, Majlis dan Utusan Melayu.

Kelompok bukan Melayu dianggap masih berpaksikan tanah asal mereka walaupun telah menetap di Tanah Melayu selama bertahun-tahun. Buktinya, wujud tuntutan orang Cina terhadap British ketika itu agar menjadikan Hari Kebangsaan China (masa itu geng Kuomintang) pada 10 Oktober sebagai cuti umum. Nampak sangat walaupun diberi banyak kelebihan oleh British, ada saja hak orang Melayu yang berbaki cuba dituntut atau dihapuskan.

Sebelum itu, kami cadangkan korang dapatkan PERTEMPURAN DI HUTAN. Sayang sekali kisah perajurit negara semakin dilupakan oleh orang ramai. Tanpa pengorbanan mereka, keamanan yang kita kecapi hari ini tidak akan wujud. Nak tahu kisah mereka, dapatkan PERTEMPURAN DI HUTAN sekarang! Beli di Shopee: https://shopee.com.my/The-Patriots-Pertempuran-Di-Hutan-i.238336777.17131032084

Orang Melayu lagi berbulu dengan kenyataan Tun Tan Cheng Lock yang memperlekeh kedudukan Bahasa Melayu pada 1930-an. Dalam kenyataannya di akhbar Straits Times, bakal pengasas MCA itu menganggap Bahasa Melayu sebagai tiada nilai. Ini sebagai maklum balas terhadap cadangan British yang mahu mengangkat Bahasa Melayu sebagai bahasa rasmi dan orang bukan Melayu diberi kelas percuma untuk menguasai bahasa berkenaan.

Justeru, apabila Jepun tiba di Tanah Melayu pada Disember 1941, orang Melayu melihat inilah peluang untuk mendapatkan kembali tanah air mereka. Ini ditambah dengan slogan-slogan propaganda Jepun seperti ‘Asia Untuk Orang Asia’ dan ‘Lingkungan Kawasan Kemakmuran Asia’ yang dijaja bagi meraih sokongan orang tempatan termasuk orang Melayu. Kononnya, dengan slogan-slogan ini, semua bentuk penindasan yang wujud sebelum ini akan terhapus.

Tetapi hakikatnya, Jepun dua kali lima je dengan British. Cuma yang jadi sasaran diskriminasi mereka ialah orang Cina. Mereka menjadi sasaran disebabkan tentangan sengit China terhadap Jepun semasa Perang China-Jepun Kedua. Selain itu, orang Cina turut memberi sokongan dalam pelbagai segi termasuk sokongan kewangan kepada China bagi membantu mereka menyerap tekanan ketenteraan Jepun.

Jadi, sebagai tindak balas, mereka masuk ke hutan dan menyertai gerakan penentangan anti-Jepun. Antara kumpulan yang aktif ketika itu ialah Tentera Anti-Jepun Penduduk Tanah Melayu (MPAJA). MPAJA yang merupakan sayap tentera tak rasmi PKM berjuang secara gerila dalam hutan dengan kebanyakan ahlinya merupakan orang Cina. Kebanyakan ahli MPAJA ini kemudiannya menjadi sebahagian daripada kempen ganas PKM semasa era Darurat (1948-1960).

Ini sama sekali berbeza dengan orang Melayu semasa era Jepun. Semasa era ini, mereka diberi peluang mengisi pelbagai jawatan kerajaan – sesuatu yang sukar diraih semasa era pemerintahan British. Orang Melayu turut digalakkan bekerjasama dengan Jepun menerusi organisasi seperti Kesatuan Melayu Muda (KMM) dan Pembela Tanah Air (PETA). Bagaimanapun, ini mewujudkan sangkaan bahawa orang Melayu ialah tali barut Jepun. Padahal, sesetengah daripada mereka ini dipaksa menjalankan peranan tersebut.

Disebabkan sangkaan bukan-bukan dan hubungan antara kaum yang sedia rapuh sebelum kedatangan Jepun lagi, ini membawa kepada tempoh anarki selama 14 hari oleh MPAJA dan PKM. Semasa tempoh inilah, PKM membalas dendam dan menjadi pencetus pergaduhan kaum di beberapa negeri Tanah Melayu.

Di Batu Pahat, Johor misalnya, ahli-ahli MPAJA yang keluar dari hutan bertindak membunuh ramai orang Melayu yang disangka sebagai tali barut. Ini termasuklah golongan guru agama dan ulama. Geng MPAJA berbuat demikian dengan harapan dapat melemahkan pengaruh Islam dalam kalangan penduduk dan memudahkan penyebaran ajaran komunisme dan Marxisme.

Tetapi geng MPAJA ibarat menjolok sarang tebuan. Kumpulan Selempang Merah yang diketuai Kiyai Haji Salleh Abdul Karim bertindak menyerang dan membunuh ramai ahli organisasi tersebut. Sebarang cubaan untuk MPAJA/PKM untuk bertindak balas tidak berhasil berikutan kumpulan tersebut mempunyai ilmu kebatinan yang tinggi termasuk ilmu kebal. Ini memaksa kumpulan pengganas itu mensasarkan infrastruktur dan orang awam sebagai cara membalas dendam.

Makin hilang sabar dengan kerenah mereka, Kiyai Haji Salleh merancang untuk menggempur kedudukan MPAJA di Penggaram, pusat bandar Batu Pahat. Tetapi usaha tersebut berjaya dihentikan oleh Pegawai Daerah Batu Pahat, Dato Onn Jaafar atas permintaan penduduk Cina yang menetap di situ. Mereka bimbang sekiranya serangan diteruskan, bukan saja ramai orang akan terbunuh.

Malah, Penggaram juga akan menjadi padang jarak, padang tekukur jika kumpulan Selempang Merah meneruskan niat mereka.Susulan itu, satu mesyuarat diadakan membabitkan semua komuniti termasuk geng MPAJA. Hasilnya, semua bersetuju untuk menghentikan semua provokasi. Akhirnya, keamanan kembali di bumi Muar dan Batu Pahat.

Bila British kembali muncul di Tanah Melayu menerusi BMA, ramai sangka pertelingkahan kaum akibat tempoh 14 hari PKM sudah berakhir. Hakikatnya, mereka terus mencetuskan huru-hara walaupun ahli-ahli MPAJA diarah meletakkan senjata dan menyerahkan kembali kepada kerajaan. Disebabkan hal inilah, apabila darurat diisytiharkan pada 1948, perajurit-perajurit negara berjuang habis-habisan bagi membanteras ancaman komunis.

Salah satu insiden ganas membabitkan mereka ialah serangan ke atas Kampung Bekor, Perak pada 5 Mac 1946. Serangan yang berlaku selama dua hari itu menyaksikan 80 orang termasuk kanak-kanak terbunuh. Kebanyakan yang terbunuh ialah jemaah Masjid Bekor yang sedang mengerjakan solat Subuh. Kumpulan sama kemudiannya bertanggungjawab memusnahkan hasil tanaman orang Melayu di situ.

Orang Kampung Bekor yang naik angin bangkit menentang dengan penentangan diketuai Haji Salleh Abdul Manan. Hasilnya, lebih 100 orang Cina dihambat tanpa henti oleh orang Melayu selepas cuba mengganggu usaha pembinaan sebatang jalan di kampung tersebut. Dan seperti mana kisah Kiyai Haji Salleh, kebanyakan pemimpin Kampung Bekor mempunyai ilmu kebatinan yang tinggi termasuk ilmu kebal.

Jadi, bila sedar diri dalam bahaya, satu perjumpaan diadakan dengan orang Melayu mengemukakan tiga tuntutan kepada orang Cina. Pertama, pulangkan kembali orang Melayu yang diculik geng MPAJA dalam keadaan selamat. Sekiranya mereka dibunuh, maka mereka perlu tunjukkan lokasi kubur bagi membolehkan jenazah orang yang dibunuh dapat disempurnakan mengikut kaedah syarak.

Kedua, mereka mendesak semua harta orang Melayu yang dirampas semasa serangan sebelum ini dipulangkan. Akhir sekali, mereka mengarahkan geng MPAJA agar meletak senjata dan menyerahkan semua senjata kepada kerajaan. Jika semua tuntutan ini tidak dipenuhi, maka bersedia sajalah menerima akibatnya. Tidak mahu nyawa melayang, orang Cina akur dengan semua tuntutan tersebut.

Pertelagahan kaum selepas Jepun serah kalah pada Ogos 1945 ialah satu babak hitam dalam sejarah negara. Suka atau tidak, kita harus mengambil pengajaran dan tidak mengulangi apa yang berlaku. Jika kita mengulangi kesilapan sama, maka bersediakah kita berdepan dengan tragedi sebegini selepas peristiwa 13 Mei? Kita perlu jadi lebih baik, bukan beranjak ke belakang.

RUJUKAN

Mat Husin, A. R. Hubungan Etnik Selepas Perang Dunia Kedua Dan Pengasuh. Dibentangkan di Persidangan Nasional Sejarah Dan Sejarawan Malaysia 2017 Memperkasa Sejarah Nasional Dalam Melestarikan Pembanggunan Negara. Universiti Sains Malaysia. Halaman 49-74.

Haniffa, M. A. dan Othman, M. R. (2012). PERGADUHAN KAUM DI TANAH MELAYU SELEPAS PENDUDUKAN JEPUN HINGGA DARURAT DIISYTIHARKAN. Vol. 20. No. 20. Halaman 97-123.


Krisis Laut Aral: Dosa Besar Soviet Pada Uzbekistan

Banyak negara dalam dunia ini tidak berlaut. Kekurangan ini memberikan kesan besar terhadap kebolehtumbuhan sebuah ekonomi

Jadi dengan jalinan globalisasi, beberapa negara berkenaan berusaha untuk menyelesaikan masalah ini

Tetapi Uzbekistan tidak boleh berbuat apa-apa, kerana sudahlah tiada laut – negara ini merupakan salah satu daripada dua negara yang dikelilingi negara-negara tidak berlaut.

Satu masa dahulu walau bagaimanapun, Uzbekistan mempunyai sebuah laut yang digunakan banyak kapal.

Selat Melaka misalnya mempunyai keluasan 65,000 km², besar dan penting untuk ekonomi. Laut Aral mungkin tidak penting seperti Selat Melaka, tetapi ia mempunyai keluasan 68,000 km² jelas sekali lebih besar.

Tetapi satu masa dahulu juga, Uzbekistan merupakan sebahagian daripada Kesatuan Soviet yang berpusat di Moscow

Jadi Laut Aral pun senang kata dimiliki sebuah empayar komunis yang berkepentingan. Laut yang mewah dengan kapal dan ikan sekarang ini menjadi padang jarak bergaram.

Laut Aral telah surut begitu teruk sehingga hilang dari peta, sekali gus mer0mp4k Uzbekistan dan Kazakhstan sepenuhnya

Kejadian ini bermula sekitar 1960-an, dibawah pemerintahan Nikita Khrushchev bersama Leonid Brezhnev (Moscow) dan Sharof Rashidov bersama Rahmankul Kurbanov (Tashkent).

Kerajaan Soviet telah mengalihkan aliran sungai Syr Darya ke Lembah Ferghana bagi tujuan pertanian di sebidang tanah 20,000 km².

Secara berperingkat, Laut Aral yang mandiri menjadi mandul. Ia menyusut sehingga tahun 1997 apabila Laut Aral hanya ada 10 peratus sahaja.

Penyusutan ini digelar antara krisis alam paling teruk di dunia. 40,000 nelayan (satu per enam daripada jumlah industri dalam Soviet) hilang punca pendapatan, sehingga industri perikanan runtuh terus.

Sedangkan Laut Aral dulu penuh dengan ikan. 20 spesis ikan yang berzaman hidup di situ pun mengalami kepupusan kerana air terlalu masin (dan terc3m4r).

Pelabuhan yang pernah menempatkan nelayan berkilometer jauh daripada pesisiran angkara penyusutan.

Sungai-sungai Amu Darya dan Syr Darya pernah didiami spesis muskrat

Haiwan ini selalu ditangkap bagi tujuan industri kulit. Setiap tahun 500,000 kulit muskrat dibuat. Tanpa Laut Aral, industri ini pun runtuh.

Dataran kosong ini tidak boleh diusahakan untuk apa-apa jua sektor pun. Sejak 1960-an, Soviet yang ghairah dengan industri pertanian telah menggunakan baja kimia bagi menyuburkan pokok kapas.

Sisa baja ini dibawa hujan ke sungai yang akhirnya mengalir ke Laut Aral. Jadi dataran kosong ini mempunyai tanah tidak berkualiti angkara bahan kimia baja, juga ujian persenj4t4an dan projek perindustrian.

Dengan air kian surut, bahan kimia semakin terkumpul ke satu tempat (mengikut penyusutan). Jadi tanah di bekas Laut Aral terlalu teruk terc3m4r sehingga rakyat berhampiran mengalami masalah kesihatan.

K4ns3r dan peny4k1t paru-paru kerap dilaporkan, begitu juga dengan masalah penghadaman dan kejadian anemia.

Ribut pasir menyebabkan peny4k1t mata, ginjal dan hati. Bagi setiap 1,000 bayi dilahirkan, 75 mesti m4t1. Ribut pasir juga menyebabkan kekurangan bekalan air.

Suhu kawasan pun berubah antara 2ºC hingga 6ºC, menyebabkan musim panas lebih panas dan musim sejuk lebih sejuk

Semua ini merupakan dosa besar yang ditanggung Soviet. Kerajaan Uzbekistan dibawah Shavkat Mirziyoyev walau bagaimanapun berhasrat untuk mengembalikan Laut Aral, suatu projek berkos sangat tinggi.

Untuk mengembalikannya, lima negara sekeliling perlu berganding bahu. Air daripada Laut Caspian perlu dipam ke kawasan ini, kemudian dicampur dengan air tawar

Tetapi setakat ini belum ada kejayaan besar yang boleh dilaporkan.


Mitologi Sungai Ganges Yang Suci

Sungai Ganges yang menjangkau sejauh lebih dari 1500 batu di sebahagian kawasan berpopulasi paling padat di Asia mungkin merupakan sumber air yang paling terkenal dalam konteks hubungan dengan ritual keagamaan di dunia. Sungai ini dianggap keramat dan amat suci dari segi rohaniah, walaupun ia merupakan salah satu sungai yang paling tercemar di bumi.

Berasal dari Glasier Gangotri yang tinggi di atas gunung Himalaya di utara India, sungai ini mengalir ke tenggara melalui India ke Bangladesh, sebelum keluar ke Teluk Bengal. Inilah sumber air yang paling utama digunakan untuk minum, mandi, dan bercucuk tanam untuk lebih dari 400 juta manusia.

Ikon Suci

Bagi penganut agama Hindu, Sungai Ganges adalah amat suci dan perlu dihormati, mereka percaya ia dicipta oleh Dewi Ganga. Walaupun ikonografi dewi adalah berbeza-beza, ia amat selalunya digambarkan sebagai wanita cantik memakai mahkota putih dan menunggang Makra (makhluk berkepala buaya dan ekor lumba-lumba). Dia mempunyai dua atau empat lengan yang memegang berbagai benda, bermula dari bunga teratai, bekas air hinggalah rosario (seperti tasbih). Bagi memperingati dewi, Ganges sering disebut sebagai Ma Ganga, atau Ibu Ganga.

Kerana sifat sungai yang dianggap suci, kaum Hindu percaya bahawa setiap upacara keagamaan yang diadakan di tebing Sungai Ganges atau di perairannya akan membawa tuah dan membersihkan segala unsur-unsur ketidaksucian. Air dari Sungai Ganges disebut sebagai Gangaajal, yang secara harfiahnya bermaksud “air Gangga”.

Purana, salah satu kitab suci Hindu kuno mengatakan bahawa pemandangan, nama, dan sentuhan Ganges membersihkan salah satu dari semua dosa dan berendam di sungai suci itu akan mendapat berkat dari syurgawi.

Mitologi Asal Sungai

Terdapat banyak terjemahan menggambarkan asal-usul mitologi Sungai Ganges, sebahagiannya disebabkan oleh tradisi lisan India dan Bangladesh. Dikatakan bahawa sungai ini memberikan kehidupan kepada manusia, dan pada waktu lain, manusia memberikan kehidupan kepada sungai. Nama Ganga hanya muncul dua kali dalam Rig Veda, teks suci Hindu kuno, dan barulah kemudiannya Ganga dianggap penting sebagai dewi Ganga.

Salah satu mitologi menurut Vishnu Purana, teks Hindu kuno, menggambarkan bagaimana Dewa Vishnu menebuk lubang pada alam semesta dengan jari kakinya, yang memungkinkan dewi Ganga mengalir di atas kakinya ke langit dan turun ke bumi sebagai air Ganges. Oleh kerana dia bersentuhan dengan kaki Vishnu, Ganga juga dikenali sebagai Vishnupadi, yang bermaksud keturunan dari kaki teratai Vishnu.

Mitologi yang lain pula menggambarkan bagaimana Ganga berniat mahu menimbulkan malap.eta.ka di bumi melalui keturunannya sebagai gelombang am.ukan sungai untuk membalas de.ndam. Bagi mencegah keka.cauan, Dewa Shiva menangkap Ganga menggunakan rambutnya yang kusut lalu melepaskannya di sungai yang menjadi sumber Sungai Ganges.

Versi lain dari kisah yang sama ini menceritakan bagaimana Ganga sendiri yang dipujuk untuk melindungi tanah dan orang-orang di bawah Himalaya, lalu dia meminta Dewa Shiva melindungi tanah dari kesan akibat kejatuhannya dengan menangkapnya menggunakan rambut.

Walaupun terdapat begitu banyak versi mitologi dan legenda berkaitan dengan Sungai Ganges, rasa penghormatan dan hubungan rohani yang sama terus dikongsi di antara penduduk yang tinggal di sepanjang tebing sungai itu.

Perayaan di Sungai Ganges

Tebing Sungai Ganges menjadi lokasi utama bagi menganjurkan beratus-ratus perayaan dan ritual keagamaan Hindu pada setiap tahun. Sebagai contoh, pada hari ke-10 bulan Jyestha (jatuh antara hujung Mei dan awal bulan Jun mengikut kalendar Gregorian), hari perayaan Ganga Dussehra adalah hari meraikan turunnya sungai suci ke bumi dari langit. Pada hari ini, orang Hindu akan berendam di sungai suci sambil memohon doa kepada Dewi agar dibersihkan dosa dan dihapu.skan penya.kit fizikal.

Kumbh Mela, satu lagi upacara suci Hindu adalah perayaan di mana para penziarah ke Sungai Ganges akan mandi di perairan suci tersebut. Perayaan ini diadakan di tempat yang sama hanya setiap 12 tahun sekali, walau bagaimanapun perayaan Kumbh Mela kini boleh diadakan setiap tahun di suatu tempat di sepanjang sungai. Ia dianggap sebagai perhimpunan manusia terbesar di dunia dan merupakan salah satu dari senarai Warisan Budaya Tidak Ketara UNESCO.

Kemat.ian & Sungai Ganges

Tanah di mana Sungai Ganges mengalir dianggap sebagai tanah suci, dan diyakini bahawa air sungai akan menyucikan roh dan membawa kepada kelahiran semula atau pembebasan roh yang lebih baik dari kitaran hidup dan ma.ti. Oleh kerana kepercayaan yang kuat ini, telah menjadi satu lumrah bagi orang Hindu untuk menaburkan abu may.at orang yang disayangi dan membiarkan air suci ‘membawa’ pergi roh orang yang telah meninggal dunia.

Ghat, atau anak tangga yang menuju ke sungai di sepanjang tebing Sungai Ganges terkenal sebagai tempat melakukan upacara pengebu.mian Hindu seperti yang dinyatakan. Ghat yang paling ketara ialah Ghat Varanasi di Uttar Pradesh dan Ghat Haridwar di Uttarakhand.

Suci Bagi Hindu, Tercemar Bagi Bumi

Walaupun sering dikaitkan dengan kesucian dari segi rohani, Sungai Ganges sebenarnya adalah salah satu sungai yang paling tercemar dan kotor di dunia. Hampir 80 peratus sisa kumbahan yang dibuang ke sungai itu tidak dirawat, dan jumlah kotoran manusia telah melebihi 300 kali ganda had yang telah ditetapkan oleh Lembaga Pusat Kawalan Pencemaran India. Ini belum dikira pencemaran akibat sisa toksik yang disebabkan oleh pembuangan racun serangga, ra.cun per.osak, bahan logam, dan sisa pencemaran dari industri tertentu.

Tahap pencemaran yang membawa ancaman berba.haya ini tidak banyak menghalang amalan dan upacara keagamaan dari dilakukan di Sungai Ganges. Orang Hindu percaya bahawa meminum air dari Sungai Ganges akan membawa tuah, manakala merendamkan diri atau barang-barang seseorang akan memberikan kesucian.

Mereka yang menjalani ritual ini mungkin boleh menjadi ‘bersih’ secara rohani, tetapi pencemaran air sering menimpa terhadap ribuan penduduk dengan berbagai penya.kit seperti ciri.t-bi.rit, kolera, disentri, dan kepialu setiap tahun.

Pada tahun 2014, kerajaan India pernah berjanji untuk membelanjakan sekitar $ 3 bilion bagi melaksanakan projek pembersihan yang bertempoh tiga tahun, walau bagaimanapun, pada tahun 2019 projek itu masih belum dimulakan. Tidak pasti sama ada ia telah bermula atau tidak tetapi apa yang kita tahu, sungai itu masih kekal dalam keadaan tercemar dan kotor seperti biasa. Belum lagi diceritakan masalah tandas.

RUJUKAN:

Darian, Steven G. The Ganges in Myth and History. Motilal Banarsidass, 2001.

Environmental Activist Gives up His Life for a Clean Ganga River. UN Environment, United Nations Environment Programme, 8 Nov. 2018.


Orang Yang Suka Tayang Keintiman Ada Masalah Mental?

Apabila buka sahaja media sosial seperti Facebook dan Instagram, pasti akan terlihat ramai kawan-kawan kita gemar memuatnaik gambar bersama pasangan mereka. Bukan itu sahaja, ada yang jenis suka spam gambar pertunangan dan perkahwinan secara berterusan dalam masa 2 hingga 3 hari. Bagi kita yang single ini pula, timbul perasaan sayu dan geram melihat gambar tersebut. Mungkin mereka sengaja muatnaik gambar mesra itu bagi membuatkan kita cemburu.

Tapi jangan risau kerana manusia yang suka tayang kemesraan ataupun keintiman di media sosial sebenarnya ada masalah penyakit. Penyakit tersebut diberi nama sebagai public display of affection (PDA). Sekali imbas memang nampak macam penyakit mental tapi bukan, jadi apa benda PDA tu?

Secara asasnya PDA bukanlah penyakit tetapi satu perbuatan sepasang kekasih yang gemar menayang keintiman secara umum. PDA ini berfungsi mengikut budaya, agama, nafsu dan persekitaran sesebuah negara. Sebagai contoh di barat, bercumbuan di secara umum boleh dianggap salah satu jenis PDA. Manakala di Malaysia, budaya PDA lebih terserlah kepada menonton wayang dan makan bersama.

Dalam era media sosial ini, manusia sudah mula memaparkan penyakit PDA di media sosial melalui gambar dan hantaran yang cringe. Jadi kenapa ada sebahagian manusia gemar menayangkan keintiman di media sosial? Padahal anda boleh sahaja oncall atau keluar bersama di tempat yang lebih privasi tanpa pengetahuan satu dunia.

Ada satu kajian menyatakan ramai pasangan gemar memuatnaik gambar bersama dan bermesraan di media sosial kerana mahu meningkatkan keyakinan mereka. Hal itu penting kerana mereka beranggapan apabila dunia sudah tahu perihal hubungan mereka, keyakinan untuk pergi ke tahap seterusnya akan bertambah.

Di samping itu, mereka juga mahu satu dunia tahu mereka sudah menjalinkan cinta bagi mengelakkan aktiviti sailang berlaku. Bagi sesetengah orang, memuatnaik gambar ataupun hantaran berunsur PDA adalah untuk dijadikan momen yang boleh diimbas kepada pada masa hadapan. Sebagai contoh gambar dimuatnaik pada 1 May 2022 dan pada tarikh yang sama tahun hadapan, mereka boleh mengingat kembali momen pertemuan.

Walau bagaimanapun, tindakan gemar menayang keintiman di media sosial boleh mengundang bala yang amat dahsyat. Macam mana tu? Pemberian hadiah kepada pasangan yang dipaparkan melalui media sosial akan membuatkan pasangan lain berasa tergugat. Hal itu akan menyebabkan tabiat tidak ukur baju di badan sendiri terjadi.

Tambahan pula, memuat naik gambar dan hantaran berunsurkan PDA di media sosial adalah satu tindakan yang kurang waras. Ini kerana anda miliki banyak pilihan untuk paparkan sifat gentleman dan sweet kepada pasangan secara lebih tertutup. Jadi benda boleh je makan berdua di restoran 5 bintang tanpa memuat naik gambar di media sosial.

Sekarang ini memang tak boleh ke nak kongsi momen-momen sweet bersama pasangan di media sosial? Jawapannya adalah boleh tetapi perlu berpada-pada. Jika anda perasaan, kebanyakan pasangan terkena penyakit PDA ini adalah mereka yang sedang hangat bercinta dan baru berkahwin.

Bagi mereka yang sudah lama berkahwin, cinta kemesraan bersama pasangan itu hanya perlu disimpan sesama sendiri. Untuk tayang kepada orang luar, andai kata sakitnya hanya kita berdua sahaja yang rasakan. Tapi kalau nak tayang PDA melalui google form, tindakan itu sangat salah.

RUJUKAN:

Roy, L. (2022, Februari 14). Showing love on social media and the psychology behind it. Outlook India. Dipetik daripada https://www.outlookindia.com/culture-society/valentine-s-day-showing-love-on-social-media-and-the-psychology-behind-it-news-182342

Your Dost. (n.d). Public display of affection (PDA) on social media could be dangerous for your relationship. Dipetik daripada https://yourdost.com/blog/2016/09/public-display-of-affection-pda-on-social-media-could-be-dangerous-for-your-relationship.html


Gigi Megalodon Ditemui Di Tepi Pantai

Zaman dulu ada seekor ikan gergasi yang menguasai alam lautan. Ikan ini tiada beza sangat pun dengan jerung moden… tetapi saiznya sangat besar. Terlalu besar sampai gigi saja sudah mencecah 10 sentimeter (4 inci). Memperkenalkan Otodus megalodon; spesis jerung ini hidup antara 23 juta hingga 3.6 juta tahun yang lalu.

Saintis sangat yakin tentang saiznya, iaitu antara 14 meter hingga 20.3 meter. Tetapi mereka masih berbelah bahagi tentang rupa bentuk fizikalnya, sama ada gemuk macam jerung paus (Rhincodon typus) atau tembam seperti jerung putih (Carchorodon carcharias). Rupa bentuk ini tidak mengubah realiti bahawa megalodon pernah menjadi pemangsa puncak (apex predator).

Mangsa semulajadi megalodon adalah ikan paus. Dan kerana ikan paus juga, megalodon pupus buat selamanya. Jenis jerung suka laut yang panas. Zaman Ais menyebabkan laut bertambah sejuk saban alaf. Kekurangan populasi ikan paus baleen kemudian memberi impak terhadap megalodon yang amat terkesan akibat perubahan suhu ini. Maka faktor persekitaran dan kekurangan sumber makanan akhirnya menamatkan riwayat spesis agung ini (Pimiento, et al., 2017).

Penemuan Fosil Yang Menjadi Saksi

Kewujudan Otodus megalodon takkan diketahui tanpa teknologi sains yang canggih. Satu saja masalah dengan jenis jerung. Mereka ada gigi dan tulang belakang. Tetapi banyak tulang yang menyokong struktur badan adalah berjenis rawan (cartilage).

Faktor masa dan tekanan dalam lautan lama kelamaan akan memusnahkan tulang rawan ini (Krueger, 2018). Maka kajian megalodon tidak boleh disamakan dengan kajian paleontologi dinosaur. Cara penyelidikannya amat berlainan. Saintis menyingkap rahsia megalodon dengan menggunakan fosil giginya.

Dan baru-baru ini, seorang kanak-kanak enam tahun bersiar-siar di tepi pantai Suffolk bersama bapanya. Mereka sekadar suka-suka mencari cangkerang. Tetapi tanpa disangka, anak kecil bernama Sammy Shelton ini menemui gigi seekor megalodon yang 10 sentimeter panjang (Warburton, 2022). Penemuan sekali seumur hidup sebegini tentu sekali akan dihargai Sammy sampai bila-bila.

Malah gigi ini kalau jual pun ada nilai. Seorang lelaki Florida demikian hari mendapat AS$3,000 untuk gigi bersaiz 15.8 sentimeter (Browne, 2021).

Gigi Yang Bercerita

Haiwan yang bergigi gerigi sebegini memang menakutkan. Sudahlah besar gergasi – bukan main ganas pula. Jerung moden menyerang dengan cara hampir sama dengan megalodon. Namun semua jerung moden akan mencari kawasan paling lemah. Macam penyu – jerung moden akan gigit di bahagian bawah, takkan sesekali pergi terus ke cangkerang atas. Itu jerung modenlah. Jerung megalodon tidak peduli atas atau bawah. Rahangnya didapati sangat tebal dengan gigitan sekuat 182,000 newton (Wroe, et al., 2008).

Gigitan ini saja sudah cukup untuk mengoyakkan kulit, daging, tulang dan organ. Jadi mangsa megalodon apabila dibaham memang takkan mungkin boleh selamat. Cuma ada satu benda yang menarik tentang megalodon.

Spesis ini tidak terhad pada satu fitrah sahaja. Macam jerung zaman sekarang, semuanya jenis ambil kesempatan (opportunistic feeder) – makan apa saja yang lemah.

Jerung megalodon tidak ikut fitrah ini. Ia makan apa saja yang ada, berdasarkan dapatan kalsium pada gigi seekor megalodon (Martin, 2015). Selain paus baleen, megalodon membaham paus bowhead, paus kecil, paus biru, anjing laut, penyu dan sebagainya. Malah ikan kecil pun masuk dalam perutnya juga.

Jadi penemuan Sammy Shelton memang bukan calang-calang. Hebat sebenarnya. Sama ada keluarga mereka akan membenarkan kajian, itu cerita lainlah.

RUJUKAN:

Browne, E. (2021, Oktober 19). Florida Man Finds Tooth of Megalodon, Biggest Shark to Ever Live, While Diving. Newsweek.

Krueger, R. (2018, Ogos 6). Five Facts: Megalodon. Florida Museum.

Martin, J., et al. (2015). Calcium isotopes reveal the trophic position of extant and fossil elasmobranchs. Chemical Geology. 415: 118-125.

Pimiento, C., et al. (2017). The Pleistocene marine megafauna extinction and its impact on functional diversity. Nature Ecology and Evolution. 1 (8): 1100-1106.

Warburton, D. (2022, Mei 5). Tooth of terrifying 60 ft megalodon shark washes up on UK beach and found by boy, 6. Mirror UK.

Wroe, S., et al. (2008). Three-dimensional computer analysis of white shark jaw mechanics: how hard can a great white bite? Journal of Zoology. 276 (4): 336-342.


Yang Yuhuan, Kejelitaan Yang Meruntuhkan Sebuah Empayar

China, sebuah negara yang tidak pernah lokek daripada gadis-gadis yang jelita. Dari zaman purba, negara ini tidak pernah lekang dengan kisah-kisah lagenda mengenai gadis-gadis cantik yang membikin para jejaka menjadi gila. Dari seorang gadis yang membuatkan panglima perang berhati singa tunduk pada cinta, hingga kisah dua orang kembar yang kejelitaannya umpama 1000 bintang di langit yang bikin pertempuran paling berdarah dalam sejarah sehinggalah ke seorang gundik, yang bikin seorang Maharaja menyuruh anaknya menceraikan gundik itu hanya kerana dia mahu bersama dengan gundik itu.

Pada ketika zaman Dinasti Tang, dunia menyaksikan kemunculan seorang gadis jelita dalam sejarah yang kemudiannya akan menjadi duri dalam daging kepada kejatuhan Dinasti Tang. Yang Yuhuan, adalah pemilik nama kepada seorang bidadari dunia yang sedang kita bicarakan, dan bidadari yang telah membikin seorang raja menjadi gundah gulana kerana cinta. Pada usia 17 tahun, Yang Yuhuan telah dinikahi dengan anak kepada Maharaja Tang ketika itu, Maharaja Xuanzong. Namun, tidak sampai enam tahun perkahwinan putera Maharaja Xuanzong dengan Yang Yuhuan, kejelitaan yang dimiliki oleh Yang Yuhuan telah membuatkan hati lelaki Maharaja Xuanzong menjadi gundah-gulana ketika kunjungan Maharaja Xuanzong di sebuah istana yang diduduki oleh Yang Yuhuan di sebuah kaki gunung di China.

Maharaja mahu melupai si wanita yang sudah berpunya itu, namun dia tidak dapat menahan nafsu dan cintanya. Maka, dengan hati yang cekal tanpa mempedulikan mulut-mulut yang akan mengatanya, maka si maharaja menyuruh puteranya menceraikan Yang Yuhuan. Mahu atau tidak, maka terpaksalah si anak mematuhi. Namun, Maharaja Xuanzong tahu apa yang akan dilakukanna ialah sebuah larangan dalam masyarakatnya. Mahu mengalihkan perhatian, maka maharaja menyuruh Yang Yuhuan menjadi biarawati agama Tao sebelum akhirnya dia sendiri mengahwini Yang Yuhuan.

Yang Yuhuan selepas mengahwini Maharaja Xuanzong, dia telah memiliki segala-galanya. Dia telah dihadiahkan rambut emas, istana yang khas untuk dirinya, serta pelbagai gelaran yang menjadikan Yang Yuhuan sebagai isteri Maharaja Xuanzong yang paling disayangi oleh maharaja. Bahkan Maharaja pernah membuatkan sebuah lagu yang menyamakan Yang Yuhuan dengan sebiji permata yang berkilauan.

Baginda sering menyanyi atau memainkan alat muzik ketika Yang Yuhuan menari. Puisi yang ditulis oleh gundik ini juga sangat indah, hingga ke hari ini masih dibaca oleh kalangan rakyat. Menurut ceritanya, “meskipun dalam istana terhadap tiga ribu orang gadis yang cantik, kasih sayang baginda terhadap tiga ribu orang gadis ini dicurahkan kepada gundik ini seorang sahaja.” Dengan menggunakan kasih sayang baginda terhadapnya, abang Yang Yuhuan, iaitu Yang Guozhong telah menjadi Perdana Menteri dalam Dinasti Tang, manakala tiga kakak perempuannya pula diberi gelaran bangsawan.

Disebabkan terlalu asyik dengan kecantikan Yang Yuhuan, baginda tidak lagi mempedulikan urusan negara. Maka kuasa pemerintahan telah dipegang oleh Yang Guozhong dan Li Linfu. Kedua-dua pegawai yang khianat ini telah memperdaya baginda secara lembut di samping membunuh semua pegawai yang tidak mematuhi arahan mereka. Pemerintahan Dinasti Tang menjadi semakin teruk, hingga mengakibatkan timbul krisis yang besar dalam kalangan masyarakat. Pada tahun 755, An Lushan, seorang Gabenor telah memberontak dengan alasan untuk membunuh Perdana Menteri Yang Guozhong yang khianat itu. Sebuah negara bernama Yan ditubuhkan oleh An Lushang,

Maharaja Xuanzong terpaksa membawa Yang Yuhuan melarikan diri dari ibu negara. Ketika menuju ke arah Mawei (di provinsi Shaanxi), pasukan tentera pengawal baginda tidak mahu bergerak lagi. Jeneral pasukan tentera tersebut telah membunuh Perdana Menteri Yang Guozhong dan bapanya, dan dia menuntut supaya Yang Yuhuan dibunuh, barulah pasukannya bersedia mengawal baginda dan menghapuskan pemberontak. Jeneral itu tahu bahawa yang menjadi duri dalam daging kepada kejatuhan Empayar Tang ketika itu ialah Yang Yuhuan. Kalau mereka mahu melihat Dinasti Tang terus bernyawa, maka gadis itu harus mati.

Mahu memastikan dinastinya dan empayar Tang terus hidup, maka Yang Yuhuan terpaksa dibunuh oleh maharaja, meski terdapat kisah lain mengatakan sebenarnya maharaja menghantar gadis jelita itu ke Jepun untuk hidup aman di sana tanpa gangguan pemberontak.

-HE-


Kaum Mesir Purba (3150 – 332 SM): Pembina Dunia Piramid di Sungai Nil

Hampir 30 abad, dari penyatuan kerajaan pada tahun 3100 SM sehingga penaklukan oleh Alexander The Great pada tahun 332 SM, Mesir Purba adalah tamadun teragung dalam dunia Mediterranean. Dari pembinaan piramid Kerajaan Lama melalui penaklukan dari Kerajaan Baru, keagungan Mesir Purba telah menjadi focus utama dari para arkeologis dan sejarahwan sehingga menubuhkan suatu bidang khas bagi mengkaji sejarahnya, iaitu Egyptology.

Sumber utama bagi mengetahui sejarah Mesir
Purba adalah penemuan monumen, objek, dan artifak dari tapak ekskavasi,
dipenuhi dengan tulisan hieroglif yang kemudian mampu diterjemahkan. Dari
penemuan ini, tamadun Mesir Purba boleh difahami dari awal penubuhan sehingga
pengakhirannya.

A. Fasa
Pre-dynastic (5000 – 3100 SM)

Terdapat sedikit informasi tentang fasa ini
dari penemuan artifak dan rekod penulisan, di mana fasa ini berlaku di awal
pembangunan tamadun agung ini.

Masyarakat Zaman Neolitik iaitu akhir zaman
batu yang menetap di timur laut Afrika beralih dari kehidupan yang bergantung
kepada pemburuan kepada pertanian, seterusnya membuat kemajuan awal tamadun
sehingga mewujudkan bidang kesenian dan arca, teknologi, politik, dan keagamaan
(termasuk kepercayaan kepada alam selepas kematian).

Sekitar 3400 SM, terdapat dua buah kerajaan terbentuk: kerajaan Red Land yang terbentang dari delta Sungai Nil di utara, menerusi sungai tersebut sehingga ke kota Aftih; dan kerajaan White Land yang berada di selatan, terbentang dari kota Aftih sehingga ke Gebel es-Silsila. 200 tahun kemudian, raja kerajaan selatan iaitu Scorpion adalah raja pertama melakukan penaklukan terhadap kerajaan utara. Seabad kemudian. Raja Menes menyatukan kedua-dua kerajaan yang kemudian menjadi raja pertama dalam dinasti pertama Mesir Purba.

B. Fasa
Kuno/Dinasti Awal (3100 – 2686 SM)

Raja Menes menubuhkan ibu kota Mesir Purba
di White Walls (kemudian bertukar kepada Memphis) yang berada di utara, lebih
tepat berdekatan delta Sungai Nil. Pada fasa Kerajaan Lama (Old Kingdom), White
Walls menjadi metropolis yang dipenuhi oleh masyarakat Mesir Purba. Fasa ini
memperlihatkan perkembangan pembina tamadun Mesir Purba, termasuklah
perkembangan pembentukan kerajaan. Menurut kepercayaan mereka, raja adalah
jelmaan tuhan, hampir dekat dengan dewa utama Mesir iaitu Horus.

Pada fasa ini juga kebanyakan masyarakat masih mengamalkan pertanian dan tinggal di perkampungan kecil. Tanaman yang biasa mereka jadikan sebagai makanan ruji adalah barli dan gandum, seterusnya menjadi sumber asas kepada kerajaan. Banjir yang sentiasa berlaku setahun sekali di sekitar Sungai Nil menjadi sistem pengairan dan pertanian penting buat petani di mana petani menyemai gandum dan barli selepas banjir dan menuai sebelum musim panas tiba atau kemarau.

C. Fasa
Kerajaan Lama/Zaman Pembina Pyramid (2686 – 2181 SM)

Fasa Kerajaan Lama bermula dari zaman dinasti firaun yang ketiga. Sekitar tahun 2630 SM, firaun dinasti ketiga iaitu Raja Djoser meminta Imhotep iaitu seorang arkitek, paderi, dan tabib untuk membina sebuah monument pengebumian untuk diri raja tersebut. Seterusnya terbina sebuah monument batu pertama dunia iaitu Step-Pyramid di Saqqara, berdekatan kota Memphis.

Pembinaan monumen pramid mencapai kemuncaknya dengan pembinaan Great Pyramid di Giza, pinggir kota Kaherah. Monumen itu dibina khas untuk raja Khufu yang memerintah pada tahun 2589 hingga 2566 SM yang kemudiannya menjadi salah satu dari 7 Monumen Purba Ajaib (Seven Wonders) oleh para sejarahwan. Dua buah lagi piramid dibina selain Great Piramid adalah milik pewaris Khufu iaitu Khafra (2558 – 2532 SM) dan Menkaura (2532 – 2503 SM).

Di zaman dinasti ketiga dan keempat, Mesir Purba berada dalam fasa kegemilangan, keamanan, dan kemakmuran. Para firaun dikatakan memegang kuasa mutlak dan pengurusan pentadbiran kerajaan masih dalam terkawal. Kerajaan tidak mempunyai ancaman dari anasir luar dan berjaya melaksanakan kempen peperangan seperti menakluk kerajaan asing seperti Nubia dan Libya. Ekonomi Mesir juga berada dalam keadaan baik sehingga mampu mengkayakan kerajaan.

Namun pada zaman dinasti kelima dan keenam, kekayaan firaun semakin berkurang. Mungkin disebabkan terlalu banyak membelanjakan projek-projek pembinaan yang berlambak. Kausa firaun juga berkurang kerana berkembangnya pengaruh para bangsawan dan paderi yang kononnya segala tindakannya mendapat berkat Dewa Matahari, Ra. Selepas kemangkatan firaun dinasti keenam iaitu Raja Pepy II yang memerintah selama 94 tahun, Kerajaan Lama masuk ke fasa kekacauan.

D. Fasa
Pertengahan Pertama (2181 – 2055 SM)

Pada penghujung keruntuhan Kerajaan Lama,
zaman dinasti ketujuh dan kelapan masih diperintah oleh para firaun yang
berasal dari kota Memphis sehingga 2160 SM. Ketika kuasa mutlak firaun
dihapuskan, berlakunya perang sivil dalam kalangan gebanor wilayah. Ia bermula
dari invasi puak nomad Arab Bedouin yang kemudiannya berlaku kebuluran dan
wabak penyakit.

Dalam era konflik ini lahirnya dua kerajaan
terpisah: kerajaan yang meneruskan dinasti firaun dari dinasti kesembilan
hingga kesepuluh (17 pemerintah) yang berpusat di Heracleopolis, dan sebuah
lagi kerajaan baru dibina oleh para kerabat diraja yang bangkit berpusat di
Thebes dan mencabar para pemerintah Heracleopolis. Tahun 2055 SM, putera Thebes
iaitu Mentuhotep Berjaya menggulingkan kuasa Heracleopolis dan menyatukan
Mesir, seterusnya meneruskan dinasti firaun ke-11 dan menamatkan Fasa
Pertengahan Pertama.

E. Fasa
Kerajaan Tengah/Dinasti ke-12 (2055 – 1786 SM)

Selepas firaun terakhir dinasti ke-11 iaitu
Mentuhotep IV dibunuh, takhta Mesir diberi kepada ketua menteri kepercayaan
firaun itu, iaitu Amenemhet I, seterusnya melahirkan fasa dinasti ke-12. Ibu
kota terbaru dibina di It-towy, selatan Memphis manakala Thebes kekal sebagai
pusat keagamaan. Dalam fasa Kerajaan Tengah ini, Mesir purba sekali lagi berada
dalam zaman keamanan dan kemakmuran, seperti di fasa Kerajaan Lama. Para firaun
dinasti ke-12 memastikan bahawa pewaris kerajaan haruslah dipilih dengan lancar
dengan mencari kriteria yang baik yang mampu menjadi pemerintah selepas
Amenemhet I.

Kerajaan Tengah Mesir meneruskan polisi yang ketat terhadap tanah taklukannya, membina koloni di tanah Nubia yang kaya dengan emas, gading, balak hitam (ebony) dan sumber lain, serta menamatkan invasi-invasi puak Bedouin yang lama menjarah Mesir sejak fasa Pertengahan Pertama. Kerajaan Tengah juga pertama kali mengadakan hubungan diplomatik dan dagangan dengan Syria, Palestine dan kerajaan lain; menjalankan projek pembinaan termasuklah pengukuhan bala tentera dan membuka tapak perlombongan; serta meneruskan projek pembinaan piramid yang menjadi tradisi firaun-firaun terdahulu.

Kerajaan Tengah mencapai zaman kemuncaknya apabila masuk pemerintahan Amenemhet III (1842 – 1797 SM), mundur di zaman pemerintahan Amenemhet IV (1798 – 1790 SM) dan fasa ini diteruskan dengan pemerintahan Ratu Sobekneferu (1789 – 1786 SM) dan pewaris lain. Dikatakan ratu ini adalah firaun wanita terakhir di fasa akhir Kerajaan Tengah.

F. Fasa
Pertengahan Kedua (1786 – 1567 SM)

Apabila masuk ke dinasti ke-13, kacau-bilau
berlaku sekali lagi. Sejarahwan masih lagi kabur terhadap siapakah pemerintah
dinasti ini kerana kekerapan penukaran firaun dengan singkat dan oleh sebab ini
kuasa firaun tidak dapat bertahan lama. Maka, pada fasa ini Mesir terpisah
kepada beberapa buah wilayah kecil yang berpengaruh. Para kerabat diraja dan
pegawai pentadbir berpusat di Thebes manakala para pencabar iaitu firaun
dinasti ke-14 berpusat di kota Xois di delta Sungai Nile. Kewujudan firaun
dinasti ke-14 seiring dengan kemasukkan dinasti ke-13.

Pada 1650 SM, para kerabat diraja asing
yang digelar sebagai Hyksos mengambil kesempatan atas kekacauan politik Mesir.
Para penguasa Hyksos yang menubuhkan dinasti ke-15 mengadaptasi tradisi-tradisi
Mesir dan budayanya yang terdapat dalam kerajaan. Mereka memerintah sebahagian
Mesir seiring dengan pemerintahan para firaun Theban yang mewujudkan dinasti
ke-17, mengawal seluruh Mesir selatan walaupun terpaksa membayar cukai kepada
Hyksos. Konflik semakin membara antara kedua-dua penguasa, kemudian firaun
Theban melancarkan perang melawan Hyksos sekitar 1570 SM, terus menghalau
Hyksos keluar dari Mesir.

G. Fasa
Kerajaan Baru (1567 – 1085 SM)

Di bawah pemerintahan Ahmose I iaitu firaun pertama dalam dinasti ke-18, Mesir kembali lagi bersatu. Pada dinasti ini juga, Mesir kembali lagi memiliki tanah Nubia dan memulakan kempen peperangan di Palestine, dan berperang dengan kuasa lain seperti kerajaan Mitanni dan Hittite. Dari kempen peperangan itu, lahirlah sebuah empayar pertama terbesar dunia yang terbentang dari tanah Nubia hingga Sungai Euphrates.

Tambahan pula, Kerajaan Baru menjadi sebuah empayar terkuat dengan pemerintahan para firaun yang berpengaruh seperti Amenhotep I (1546 – 1526 SM), Thutmose I (1525 – 1512 SM), dan Amenhotep III (1417 – 1379 SM). Kerajaan Baru juga melahirkan seorang firaun wanita pertama dunia melalui pemerintahan Ratu Hatshepsut (1503 – 1486 SM) yang mengambil peranan sebagai pengganti kepada putera tirinya bernama Thutmose III. Bermula sebagai pengganti, Hatshepsut menjadi firaun yang berpengaruh.

Pada akhir dinasti ke-18, firaun ketika
itu, Amenhotep IV (1379 – 1362 SM) melakukan revolusi keagamaan iaitu
pengharaman agama politeisme terutamanya sembahan kepada dewa Amon-Ra dan
mewujudkan agama monoteisme kepada penyembahan dewa matahari baru, Aton. Selain
menggelar dirinya sebagai hamba Aton (berdasarkan nama Akhenaton), firaun itu
membina sebuah ibu kota baru bernama Akhetaton yang kemudian bertukar nama
kepada Amarna. Setelah kemangkatan Akhenaton, pusat pemerintahan beralih
kembali kepada Thebes dan orang Mesir kembali beramal agama politeisme.

Pada dinasti ke-19 dan ke-20, fasa ini
dikenali sebagai Fasa Ramesside sempena pemerintahan firaun yang mempunyai
darah keturunan Ramses. Para firaun ini mengesan kelemahan pada kerajaan ini dan
memulihkannya dengan perbanyakkan buah bangunan atau monument, termasuk kuil
dan kota. Mengikut sumber dari kitab agama utama seperti Bible dan Al-Quran,
peristiwa firaun yang mengejar Nabi Musa AS dan gerombolan kaum Israil
dipercayai berlaku di zaman pemerintahan Ramses II (1304 – 1237 SM).

Kesemua firaun Kerajaan Baru (kecuali
Amenhotep IV) dikebumikan di Valley of the Kings, kawasan pengebumian yang
terletak di kawasan barat Sungai Nil. Namun kebanyakkan kubur telah dibongkar
dan musnah, kecuali kubur firaun Tutankhamen (1361 – 1352 SM) yang ditemui oleh
para arkeologis pada 1922 M. Kuil perkuburan Ramses III (1187 – 1156 SM) yang
masih indah dan kukuh dari sebarang gangguan membuktikan pemerintahan firaun
terakhir ini masih dalam keadaan kemakmuran. Kemudian, firaun selepas Ramses
III tidak dapat mengurus kerajaan dengan baik: kehilangan negeri Palestin dan
Syria, invasi berterusan dari musuh terutanaya para tentera Libya, dan harta
kerajaan yang semakin merosot.

H. Fasa
Pertengahan Ketiga (1085 – 664 SM)

Dalam tempoh 400 tahun iaitu dalam fasa
pertengahan ketiga, ia menunjukkan berubahan besar dalam dunia politik, social,
dan kebudayaan Mesir. Kerajaan pusat di zaman dinasti ke-21 memberi peluang
kepada para pegawai tempatan untuk memilik jawatan tinggi manakala pegawai
asing seperti orang Libya dan Nubia harus berusaha sendiri untuk memperoleh
jawatan yang diinginkan. Pada 945 SM, iaitu zaman dinasti ke-22 memperlihatkan
penguasaan raja kaum Lita iaitu Sheshonq terhadap kerajaan Mesir setelah
berjaya menceroboh pada akhir fasa dinasti ke-20. Namun pada fasa dinasti ke-24
dan ke-24, apa yang berlaku seterusnya tiada dalam rekod.

Pada Abad ke-8 SM, firaun bangsa Nubia
bernama Shabako, juga pemerintah kerajaan Kush, menubuhkan dinasti ke-25. Di
bawah pemerintahan firaun Kushite (kaum Nubia dalam kerajaan Kush), Mesir
berhadapan dengan empayar Assyria yang semakin berkembang. Pada 671 SM,
pemerintah Assyria bernama Esarhaddon menggulingkan firaun Kushite iaitu
Taharka dan memusnahkan kota Memphis. Kemudian dia mengadakan system pemilihan
raja seterusnya dari kalangan gabenor wilayah dan para pegawai yang setia
dengan empayar Assyria. Necho of Sais adalah antara pegawai yang dilantik
menjadi pemerintah Mesir dan menubuhkan dinasti ke-26 sebelum pada akhirnya
dibunuh oleh para pemberontak Kushite yang diketuai oleh Tanuatamun.

I. Fasa
Terakhir hingga ke Penguasaan Alexander (664 – 332 SM)

Bermula fasa pemerintahan putera Necho
iaitu Psammetichus, dinasti Saite ditubuhkan dan berjaya menyatukan Mesir
kurang 2 abad. Pada 525 SM, raja Parsi iaitu Cambyses menumbangkan raja Saite
terakhir iaitu Psammetichus III dalam Perang Pelusium, menjadikan Mesir
sebahagian wilayah empayar Parsi. Di zaman pemerintahan Darius (522 – 485 SM),
baginda menjaga pengamalan agama politeisme oleh orang Mesir dengan melakukan
projek pemuliharaan kuil-kuil. Masuk zaman raja Xerxes (486 – 465 SM) ,
bermulanya gelombang pemberontakan yang menjejaskan empayar Parsi. Apabila
salah satu pemberontakan berjaya pada 404 SM, bermula sekali lagi pemerintahan
firaun Mesir dari dinasti ke-28 hingga ke-30.

Pada pertengahan abad ke-4 SM, Parsi sekali
lagi menyerang Mesir, seterusnya menubuhkan empayar baru di bawah pemerintahan
Ataxerxes pada 343 SM. Sedekad kemudian, Alexander the Great bersama para
tentera Yunani menumbangkan empayar Parsi dan menguasai Mesir. Selepas
kemangkatan Alexander, Mesir diperintah oleh para raja Macedonia. Maka bermula
pemerintahan oleh jeneral Alexander iaitu Ptolemy dan diteruskan oleh
keturunannya. Firaun berdarah Ptolemy terakhir, Cleopatra VII yang lagenda
menyerah diri kepada para tentera Octavia (Augustus) pada 31 SM. Kemudian Rom
memerintah Mesir selama 6 abad yang mana agama Kristian menjadi agama umum.
Penaklukan tentera Arab pada abad ke-7 Masihi dan pengenalan agama Islam telah
menghapuskan segala budaya Mesir Purba. Maka, tidak ada lagi dunia yang penuh
dengan pembinaan pyramid.

RUJUKAN:

1. Baines, John & Jaromir Málek
(2000). The Cultural Atlas of Ancient Egypt (revised ed.)

2.
Grimal, Nicolas (1992). A
History of Ancient Egypt (in German). Blackwell Books

3.
Kemp, Barry (1991). Ancient
Egypt: Anatomy of a Civilization. London: Routledge.

4.
Redford, Donald B., ed. (2001). The
Oxford Encyclopedia of Ancient Egypt. Oxford University Press.

5.
Oakes, Lorna (2003). Ancient Egypt: An Illustrated Reference to the
Myths, Religions, Pyramids and Temples of the Land of the Pharaohs. New
York: Barnes & Noble.

6.
Strouhal, Eugen (1989). Life in Ancient Egypt. Norman, OK: University
of Oklahoma Press.


Kewangan Tabung Haji Stabil

Seperti biasa, pasti akan ada pihak pihak tertentu yang cuba mengambil kesempatan ke atas tabung Haji dengan melakukan fitnah dan serangan yang tidak berasas. Selain itu, terdapat juga beberapa pihak cuba meyakinkan rakyat di Malaysia ini bahawa Tabung Haji ini tidak mempunyai imej yang baik. Walaupun serangan yang dilakukan bukanlah fakta, tetapi secara tidak langsung boleh memberi impak kepada pendeposit.

Tabung Haji tidak pernah cuba lari daripada fokus mereka iaitu mengekalkan dan menambah baik servis perkhidmatan haji kepada jemaah di malaysia. Di samping itu, Tabung Haji juga memfokuskan kepada pelaburan yang boleh memberi keuntungan dengan mengikut prinsip prinsip Islam yang telah ditetapkan. Jadi Tabung Haji tidak akan melayan fitnah yang sama berulang kali setelah penjealsan dilakukan pada sebelumnya.

Tabung Haji mempunyai tanggungjawab yang lebih besar untuk ditanggung seperti menguruskan organisasi mereka demi kebaikkan para pendeposit. Tabung Haji juga berpegang kepada tiga prinsip iaitu intergriti, akauntibiliti, dan juga ketulusan. Tambahan pula Tabung Haji menjalankan pelaburan yang selaras dengan dasar Alokasi Aset Strategik iaitu pendapatan tetap, ekuiti, hartanah dan pasaran tunai. Tabung Haji juga menekankan kepada sektor pelaburan jangka masa panjang supaya pendapatan yang dijana adalah berulang dalam kadar maksima serta daya tahan risiko.

Daripada untung pelaburan itu semua datangnya dana untuk Tabung Haji membiayai subsidi kepada jemaah haji Malaysia setiap tahun. Kos subsidi untuk tahun ini juga turut meningkat disebabkan kos yang semakin menaik. Jadi, Tabung Haji akan sentiasa berusaha untuk mencari keuntungan daripada pelbagai sektor yang telah dilaburkan.

Oleh sebab itu, tindakan yang kurang bermoral daripada beberapa pihak ini boleh dikatakan hanya cuba menjatuhkan imej Tabung Haji untuk kepentingan sendiri. Para pendeposit juga harus tahu bawaha konsep simpanan di tabung haji menggunakan wadiah yad dhamanah, seperti termaktub jika pendeposit ingin keluarkan duit tidak akan ada masalah.

Selain itu, tujuan dan niat kita menyimpan di Tabung Haji juga harus dibetulkan. kita  perlu memfokuskan kepada ingin menunaikan rukun Islam di samping mengejar keuntungan daripada simpanan. Walaupun begitu, Tabung Haji akan sentiasa berusaha untuk memberikan hibah sejajar dengan nilai keuntungan yang diperoleh.


Makam Pegawai Firaun Ramses II Ditemui

Orang banyak bercerita pasal Ramses II kerana kemungkinan besar inilah firaun durjana yang menyusahkan Bani Israil semasa zaman kerasulan Nabi Musa (as).

Walau bagaimanapun, teori Ramses II sebagai firaun tersebut masih lagi bersifat kemungkinan kerana ada persamaan dan percanggahan. Dalam artikel ini, saya bercerita tentang Ramses II tanpa melibatkan sirah Musa (as). Kerana artikel ini sebenarnya bukan pasal baginda, sekadar perkaitan sahaja.

Perkaitan Ramses II dan “Firaun Musa” dibuat selepas mengambil kira faktor kekayaan ekonomi dan pengaruh politik Mesir Purba.

Semasa zaman Ramses II, negara Mesir Purba boleh dikatakan berada pada tahap paling maju dan berkuasa. Ramses II seolah-olah berkuasa terlalu mutlak dengan keagungan tidak terhingga bagaikan “seorang raja atas raja-raja”.

Dan kemutlakan ini adalah kerana keberkesanan sebuah kerajaan, yang mana baginda dibantu golongan cerdik pandai dalam pengurusan ekonomi.

Mudah cakap, Ramses II mempunyai menteri kewangan yang bijak. Dan menteri kewangan ini bukan jenis tersilap titik perpuluhan.

Main Dua Bendang

Sistem kerajaan Mesir Purba menghubungkan dasar ekonomi dengan unsur agama. Sebenarnya sistem moden seperti Malaysia pun tiada beza. Mesti ada jawatan untuk ekonomi. Mesti ada jawatan untuk agama (mufti misalnya). Tetapi semasa zaman Mesir Purba, hanya seorang sahaja yang pegang kedua-dua jawatan.

Baru-baru ini sejarawan Mesir iaitu Ola el-Aguizy mengetuai sebuah pasukan arkeologi bagi pihak Universiti Kaherah. Mereka dihantar ke sebuah makam di Saqqara untuk misi penggalian.

Ada satu makam di situ yang mendapat perhatian mereka. Pintu masuknya tersergam indah dengan ukiran berhias, yang menceritakan tentang kehidupan si mati.

Dalam ruangan makam pula, semua dinding dicat dengan gambaran berwarna-warni. Pasukan el-Aguizy menemui satu gambar yang nampak jelas tentang upacara penyembelihan anak lembu (Gershon, 2021).

Setelah mengamati gambaran-gambaran ini, mereka mula kaji tiang-tiang yang ada ukiran Osiris. Untuk pengetahuan semua, Osiris adalah dewa maut dan kebangkitan semula.

Dan bentuk ukiran dibuat sangat persis dengan bentuk ukiran semasa zaman pemerintahan Ramses II. Rupa-rupanya si mati yang dikebumikan dalam makam ini memang seorang pembesar ketika zaman baginda.

Ptah-M-Wia diberi tanggungjawab menjaga hal ehwal ekonomi dan pengurus agama dalam kerajaan Ramses II. Memang pasti beliau pegang dua portfolio… cuma tidak pastilah jika beliau pernah tulis surat adinda semasa dalam kapasiti pengurus agama.

Dasar Ptahisme Semasa Zaman Ramses

Penglibatan Ptah-M-Wia dalam kerajaan Ramses II menarik perhatian pengkaji. Ini adalah kerana beliau memegang kapasiti pengurusan sebelum zaman matawang. Pemerintahan Ramses menggunakan sistem barter, yang mana barang perdagangan ditukar-tukar dengan barangan lain (Jarus, 2021).

Hasil pertukaran ini dicukaikan dalam bentuk emas, yang kemudian menjadi simbol kebesaran Ramses II. Aliran ekonomi ini kekal terjamin semasa zaman Ramses II. Dan kerajaan baginda boleh menjalankan projek pembangunan besar-besaran. Salah satu projek ini adalah Kuil Karnak, yang dibesarkan untuk memuatkan tujuan akidah mereka.

Catatan mengabadikan yang Ramses II pergi mengunjungi Nubia untuk tujuan perasmian kuil Abu Simbel yang sangat agung.

Kuil ini adalah legasi paling besar, kerana niat pembinaannya mengisytiharkan cita-cita sebenar Ramses II. Baginda sebenarnya tiada niat untuk menjadi “firaun paling agung” Mesir Purba.

Sebaliknya Abu Simbel adalah bukti bahawa Ramses II menjadi seorang dewa.

Sekadar penutup. Dewa jadahnya kalau kemaluan Ramses menjadi tatapan saintis.

RUJUKAN:

Gershon, L. (2021, November 2). Tomb of Ramses II’s Treasurer Unearthed at Saqqara Necropolis. Smithsonian Magazine.

Jarus, O. (2021, November 2). Ancient tomb of Pharaoh Ramesses II official discovered at Saqqara. Live Science.


Ahli Matematik India Yang Namanya Diabadikan Dalam Filem Hollywood

Sekiranya anda merupakan peminat filem bertemakan biografi, mungkin anda pernah mendengar kisah mengenai Srinivasa Ramanujan. Kisah hidupnya diangkat dalam filem The Man Who Knew Infinity, lakonan Dev Patel, yang juga merupakan pelakon utama dalam filem Slumdog Millionaire.

Kisah hidup Ramanujan ini merupakan kisah yang agak menakjubkan, kerana Ramanujan merupakan seorang genius dalam bidang yang bukan calang-calang, seorang genius dalam bidang Matematik.

Lebih menakjubkan lagi sebenarnya, kisah Ramanujan ini bukanlah lahir dari kisah orang ternama, yang hidup dalam kerangka masyarakat berpendidikan tinggi, sebaliknya Ramanujan hidup di tengah-tengah bandar Madras di India, dengan ayahnya merupakan seorang kerani, dan ibunya merupakan seorang suri rumah.

Meskipun lahir dalam keluarga yang agak sederhana, Ramanujan menunjukkan ciri seorang Prodigy Matematik semenjak usia 11 tahun, ketika dia pada waktu itu berjaya menghabiskan buku teks matematik dari jirannya yang belajar di kolej.

Minat Ramanujan terhadap matematik adalah amat dalam, di mana dia mendapat banyak penghargaan dan anugerah dari sekolahnya. Salah satu contoh minat mendalam Ramanujan terhadap matematik adalah apabila Ramanujan berjaya menghabiskan buku A Synopsis of Elementary Results in Pure and Applied Mathematics, buku matematik yang mengandungi  sebanyak hampir 5,000 koleksi teori matematik.

Ketika tamat persekolahan, Ramanujan mendapat tawaran biasiswa untuk belajar di Government Arts College di Kumbakonam, namun disebabkan minat Ramanujan hanyalah kepada matematik, Ramanujan berjaya dalam matapelajaran Matematik namun gagal dalam subjek-subjek yag lain.

Biasiswanya ditarik balik dan dia berpindah di kolej lain yang berhampiran dengan rumahnya, dan kes yang sama berulang, dia tidak mampu lulus dalam subjek lain selain Matematik, justeru dia gagal mendapatkan ijazahnya.

Setelah dia gagal dalam menyambung pengajian di peringkat tinggi, Ramanujan hidup dalam keadaan yang agak miskin, namun dia masih membuat kajian dan teori-teori matematik baharu. Dia kemudiannya bertindak menghantar teori-teori tersebut kepada Persatuan Matematik India, dan kertas kajiannya mendapat tumpuan beberapa orang ahli persatuan terbabit.

Ada yang berasa kagum dengan teori yang Ramanujan kemukakan, dan ada yang menuduh Ramanujan mencuri hasil kerja orang lain. Namun begitu, dengan bantuan V. Ramaswamy Aiyer, pengasas kepada Persatuan Matematik India, hasil kerja Ramanujan berjaya diterbitkan, meskipun Ramanujan tiada kelayakan matematik secara formal.

Hasil kerja Ramanujan kemudiannya dihantar ke British, salah satu pusat matematik terkenal dunia, untuk dikomen. Salah seorang ahli matematik British, G. H. Hardy berasa amat kagum dengan hasil kerja Ramanujan, namun ada sedikit ketidakpuasan hati – hasil kerja Ramanujan kelihatan abstrak dan tidak formal.

Hardy kemudian menunjukkan hasil kerja Ramanujan kepada beberapa orang rakannya di Cambridge, dan kebanyakan dari mereka berpandangan serupa – hasil kerja Ramanujan adalah amat menakjubkan. E. H. Neville, salah seorang rakan Hardy mengatakan bahawa tiada satu pun hasil kerja Ramanujan ini yang boleh dibuat sebagai soalan peperiksaan (kerana kesukaran pembuktian teorinya).

Oleh kerana Hardy berminat untuk bekerjasama dengan Ramanujan, dia menjemput Ramanujan untuk datang dan bekerja sebagai penyelidik di England. Namun atas desakan ajaran Brahman, Ramanujan tidak dibenarkan untuk berlayar keluar ke negara lain, dia ditentang oleh ayah dan ibunya sendiri.

Jadi Ramanujan berkahwin dengan seorang gadis berusia 10 tahun yang bernama Janaki (perkahwinan pada usia muda adalah suatu yang normal pada masa itu). Dia terus bekerja sebagai penyelidik di Madras, dan pada masa yang sama mengekalkan persahabatan dengan rakannya di England.

Hal ini berterusan sehinggalah ibu Ramanujan mendapat “mimpi” bahawa Dewi Keluarga, Namagiri menyuruh ibunya membenarkan anaknya untuk “pergi menunaikan tujuan hidupnya”. Selepas itu, Ramanujan diberi kebenaran untuk pergi ke England dan mengembangkan bakatnya di sana. Ramanujan bergerak ke England, dan meninggalkan isterinya di India bersama keluarganya.

Sewaktu pertama kali bersua muka di London, Ramanujan memberi impressi yang agak baik kepada Hardy. Ramanujan menunjukkan Hardy buku koleksi teorinya, yang mana Hardy menyatakan bahawa ada teori Ramanujan yang salah, ada juga yang telahpun dijumpai oleh orang lain, dan sebilangan besar adalah teori baharu, terutamanya berkaitan dengan penjumlahan infinit (infinite sums) dan turutan infinit (infinite series).

Namun begitu, sewaktu ditanya bagaimana Ramanujan mampu mendapatkan teori-teori baharu itu, jawapan Ramanujan membuatkan Hardy sedikit terkedu – “aku mendapat teori matematik aku terus dari Dewi Namakkal”.

Masalah dengan pendekatan yang digunapakai oleh Ramanujan adalah, meskipun teorinya kelihatan bagus, namun Matematik memerlukan pembuktian. Hal ini tidak secocok dengan Hardy yang merupakan seorang atheis, dan hal ini adalah kelemahan besar Ramanujan – dia mampu mengeluarkan teori matematik yang elegan dan cantik, namun teorinya itu selalunya tidak mempunyai pembuktian yang kukuh.

Maka tugas Hardy dan Ramanujan sewaktu di London telahpun tersedia – Ramanujan perlu membuktikan teori yang telahpun dia cipta, dan Hardy akan bertindak selaku mentor dan penyelia bagi Ramanujan.

Ramanujan terus tinggal di London selama lima tahun berada di bawah seliaan Hardy. Oleh kerana Ramanujan merupakan seorang Brahmin sejati, dia menghadapi masalah untuk menyesuaikan diri dengan kehidupan di London. Salah satu faktor terbesar yang perlu dia tempuhi adalah dari aspek makanan, kerana dia adalah seorang vegetarian dan pada zaman tersebut terdapat kesukaran untuk mendapatkan makanan berasaskan sayuran di kantin unversiti. Kerana tiada pilihan lain, Ramanujan terpaksa membeli dan masak makanannya sendiri.

Disebabkan pada zaman tersebut terdapat catuan makanan, keadaan kesihatan Ramanujan merosot. Ramanujan kemudiannya disahkan menghidap Tuberculosis (TB) dan kekurangan vitamin yang teruk. Setelah pembuktiannya selesai, Ramanujan berjaya mendapatkan Ijazah Degree beliau dalam bidang Matematik (kajian). Dia juga kemudiannya dilantik sebagai Felo bagi Royal Society sebagai penghargaan atas sumbangan beliau dalam bidang Matematik.

Ramanujan akhirnya, pada tahun 1919, pulang ke kampung halamannya di Madras. Ramanujan kemudiannya menghembuskan nafas terakhirnya setahun kemudian, pada tarikh 26 April 1920.

Sukar sebenarnya hendak menerangkan hasil kerja Ramanujan kepada orang awam. Namun begitu, mungkin mudah sekiranya diterangkan bahawa hasil kerja Ramanujan dalam bidang Matematik telahpun memacu pelbagai bidang lain, seperti Signal Processing dan Partition.

Salah satu hasil kerja Ramanujan yang kontroversial adalah hasil tambah bagi nombor 1,2,3,4,5,6,7, sehinggalah infinity yang memberi nilai -1/12. Hasil kepada turutan infinit (infinite Sum) ini adalah ganjil, kerana masakan kalau kita menambah nombor positif, tiba-tiba kita berjaya mendapatkan hasil yang negatif?

Hasil kerja Ramanujan ini kemudiannya digunapakai dalam bidang Fizik Kuantum, terutamanya dalam String Theory dan ada juga hasil kerja Ramanujan yang baru digunakan dalam kajian lohong hitam.

Demikianlah kisah dari Srinivasa Ramanujan, seorang genius dalam bidang Matematik, yang sehingga ke hari ini hasil kerjanya masih lagi digunakan dalam pelbagai bidang kajian. Itulah kisah seorang budak dari Madras, tanpa pendidikan matematik formal, namun berjaya mengubah dunia hasil dari ilhamnya. Dialah orangnya, The Man Who Knew Infinity.

RUJUKAN:

H. Hardy, (1937). “The Indian Mathematician Ramanujan”, The American Mathematical Monthly, 44:3, 137-155, DOI: 10.1080/00029890.1937.11987940

Aczel, (2014). “A Century On, This Math Prodigy’s Formulas Are Finally Unravelled”, Discover. https://www.discovermagazine.com/the-sciences/a-century-on-this-math-prodigys-formulas-are-finally-unravelled

Gregersen, (2020). “Srinivasa Ramanujan”, Encyclopaedia Britannica https://www.britannica.com/biography/Srinivasa-Ramanujan

Mohyedin, (2017). “Lelaki Yang Menjadi Bukti Tuhan “Ahli Matematik””, ThePatriots. https://www.thepatriots.asia/lelaki-yang-menjadi-bukti-tuhan-ahli-matematik/

Partitions – Numberphile. https://www.youtube.com/watch?v=NjCIq58rZ8I

ASTOUNDING: 1 + 2 + 3 + 4 + 5 + … = -1/12.  https://www.youtube.com/watch?v=w-I6XTVZXww

The Man Who Knew Infinity Official Trailer #1 (2016) – Dev Patel, Jeremy Irons Movie HD. https://www.youtube.com/watch?v=oXGm9Vlfx4w


Kekayaan Melampau Alexander the Great Bukti Baginda Raja Zulkarnain?

Sepanjang lipatan sejarah, dunia menjadi saksi kemunculan penakluk-penakluk terkenal. Antara penakluk yang terkenal ialah Julius Caesar, Alexander the Great, Genghis Khan dan Napoleon Bonaparte. Dalam kes Alexander, empayar Macedon yang dibina baginda menjadi sumber kekayaan yang tidak boleh dibayangkan sehingga hari ini.

Sejak kecil lagi, baginda telah dididik agar menjadi pemerintah dan penakluk hebat oleh ayahandanya Raja Philip II. Alexander telah diajar untuk menunggang kuda dan berlawan oleh salah seorang saudara bondanya (Olympias), Leonidas of Epirus. Sementara Lysimarchus of Acarnania dan Aristotle bertanggungjawab memberi pendidikan dalam pelbagai perkara termasuk menulis, membaca dan muzik. Pengaruh tiga guru ini memberi kesan besar terhadap polisi-polisi Alexander di kemudian hari.

Semasa baginda menaiki takhta pada 20 tahun (sekitar 336 SM), Alexander mewarisi kekayaan Macedon yang melimpah-ruah. Selain hasil rampasan perang dari negara-negara kota Yunani dan percukaian, Macedon juga kaya dengan pelbagai hasil bumi termasuk emas dan perak. Ini membantu Alexander membiayai kempen penaklukannya sekaligus merealisasikan ramalan ayahandanya Philip II yang berbunyi, “Anakku, carilah kerajaan yang sesuai dengan cita-cita besarmu. Macedon terlalu kecil untuk kamu.”

Selepas berjaya mengatasi lawan-lawannya dari sebelah Yunani, kini cita-cita baginda tertumpu kepada Empayar Achaemenid Parsi. Darius III yang memerintah kerajaan itu berusaha mengekang kemaraan tentera Macedon tetapi gagal. Selepas jeneral-jeneralnya gagal mengekang Alexander di Granicus, baginda mengetuai sendiri 50,000 hingga 60,000 tentera untuk menghalangnya di Issus. Di sebalik bilangan tentera yang ramai, Darius III berjaya diakali oleh Alexander dengan Asia Minor kini milik pihak Yunani.

Selepas berjaya menakluk Anatolia, Mesir dan Syam, kini rantau Mesopotamia pula menjadi sasaran. Menyedari kedudukannya dalam bahaya, Darius III sekali lagi membawa bala tentera seramai 50,000 hingga 60,000 orang untuk mendepani Alexander di Gaugamela. Bagaimanapun, skrip Issus berulang di situ dengan baginda sepatutnya berundur ke Ecbatana (Hamadan moden) dan membina tentera baru melawan raja Macedon itu.

Tetapi rancangan Darius III tidak kesampaian apabila salah seorang tentera Parsi bertindak membunuh baginda. Selepas mengetahui apa yang berlaku, Alexander menghukum mati pembunuh raja Parsi itu dan mengurniakan upacara pemakaman bersesuaian dengan statusnya sebagai raja. Pembunuhan Darius III dianggap penamat kepada Empayar Achaemenid Parsi.

Dengan Parsi kini berada di bawah kawalan Alexander, ini memberi peluang kepada baginda mengakses perbendaharaan jajahannya. Kebanyakan harta yang terkandung di dalamnya dihantar pulang ke Macedon bagi meliputi kos penaklukan yang digerakkan baginda. Selain itu, ia turut digunakan bagi membayar gaji tentera Macedon bagi menjamin kesetiaan mereka.

Ramai sejarawan percaya jika dinilai dari segi nilai hari ini, jumlah rampasan perang yang dibawa pulang dari Parsi berjumlah AS$1.6 trilion (RM7.08 trilion). Dengan jumlah harta yang sedemikian, ini menjelaskan mengapa Alexander memerlukan 20,000 ekor keldai dan 5,000 ekor unta untuk dibawa pulang ke Macedon. Jumlah ini juga membolehkan baginda melancarkan mana-mana operasi ketenteraan pada bila-bila masa tanpa perlu memikirkan cara membiayainya.

Sejarah merekodkan baginda sebagai seorang yang kejam. Dan itu ditampilkan di Tyre selepas penduduk kota itu berjaya bertahan daripada kepungan tentera Macedon selama tujuh bulan pada 332 SM. Sebagai balasan, 6,000 orang tentera yang menentang dibunuh dengan 2,000 lagi disalib. Sementara 60,000 lagi dijual sebagai hamba.

Tetapi ada ketikanya, Alexander juga merupakan seorang yang bertimbang rasa dan tahu melindungi kekayaan empayar yang dimilikinya. Dengan membina bandar-bandar baru yang dinamakan sempena namanya, ini membolehkan kekayaan empayar terus berkembang. Terdapat 70 buah kota yang dinamakan sempena Alexander seperti Alexandria, Mesir (Iskandariah), Alexandria, Iraq (Al-Iskandariyyah), Alexandropolis (Masshad, Iran) dan Alexandria Ariana (kini Herat, Afghanistan).

Pembinaan kota-kota baru ini turut menjanjikan satu lagi sumber pendapatan kepada empayar Macedon: perdagangan. Ini kerana semua kota ini pasti dihubungkan dengan jalan-jalan yang membolehkan hasil dagangan tempatan dapat dibawa ke tempat-tempat yang selama ini sukar dijangkau. Ini mengakibatkan aktiviti ekonomi di kota-kota ini rancak berjalan sekaligus menjamin lebih banyak sumber kekayaan buat kerajaan berkenaan.

Satu lagi tindakan baginda ialah tidak mengganggu adat istiadat dan agama penduduk tempatan. Dengan melakukan perkara sedemikian, ia bukan saja menonjolkan Alexander sebagai seorang yang bertoleransi tetapi turut menjamin kesetiaan mereka. Selain itu, baginda turut membina kuil-kuil di setiap wilayah yang ditakluki bagi menyemarakkan lagi sokongan mereka terhadapnya.

Di sebalik layanan baik Alexander terhadap tentera-tenteranya, itu bukan bermakna baginda tidak tegas terhadap orang-orangnya. Jika perlu, Alexander akan menghukum mereka. Salah satunya ialah semasa ramai orang Macedonia tidak bersetuju dengan tindakan baginda mengamalkan adat istiadat Parsi termasuk proskynesis (berlutut dan mencium tangan raja).

Alexander berbuat demikian sebagai cara menjamin kesetiaan orang Parsi terhadapnya. Tetapi hal ini mengundang kritikan keras orang Macedon termasuk orang-orang yang pernah berjuang bersama Alexander di medan perang. Antara yang menjadi mangsa baginda ialah salah seorang jeneral hebatnya, Parmenio dan puteranya Philotas.

Alexander menghukum mati kedua-duanya pada 330 SM selepas Philotas didapati terlibat dalam cubaan bunuh terhadap baginda. Selain Parmenio, Cleitus yang menyelamatkan baginda di Granicus turut menerima nasib sama. Alexander bertindak menikamnya dengan lembing dalam keadaan mabuk selepas rakan lamanya itu merendah-rendahkan baginda dan semua pencapaiannya.

Di samping itu, satu lagi sebab kekayaan baginda tidak berkurangan ialah Alexander tidak pernah tewas dalam peperangan. Normal bagi seseorang raja yang kalah membina semula kekuatan tentera dan infrastruktur pertahanan. Tetapi semua ini memerlukan duit dan ia boleh saja mengakibatkan kantung kewangan sesebuah kerajaan berkurangan.

Namun begitu, itu tidak berlaku kepada Alexander. Baginda bukan saja menang dalam banyak pertempuran malah menghentikan semua plot pemberontakan sebelum ia bertukar menjadi buruk selama 15 tahun. Dengan tiada siapa yang dapat menyaingi kedudukan baginda ketika itu, tiada siapa yang dapat mengalahkan tentera Macedon sehinggalah kemangkatan Alexander pada 323 SM.

Jadi, apakah ini meletakkan baginda sebagai pemimpin yang paling kaya di dunia dalam sejarah? Maaf, gelaran itu masih dipegang oleh Raja Mansa Musa. Sementara orang yang berada di belakang baginda ialah maharaja pertama Rom, Augustus Caesar. Dengan Maharaja Shenzong (maharaja China dari Dinasti Song) dan Akbar (maharaja Mughal) berada di kedudukan ketiga dan keempat. Dengan mengambil kira kekayaan Alexander, baginda berada sama ada di belakang Mansa Musa atau di belakang Augustus.

RUJUKAN

History.com. (2020, 24 November). Alexander the Great.

Sippie, J. (2022, 23 Jun). YOU MAY NOT HAVE REALIZED HOW RICH ALEXANDER THE GREAT ACTUALLY WAS. Grunge.com.

J. Mark, J. (2013, 14 November). Alexander the Great. World History Encyclopedia.